Irekia Eusko Jaurlaritza - Gobierno Vasco :: EHAA xedapena 201805874\nHurrenkenaren zenbakia: 201805874\n2018ko maiatzaren 7an, Donostiako Udalak eskabidea osatu zuen HE «IN03 Intxaurrondo Berri» B20 lurzatiaren xehetasun-azterketaren gaineko ingurumen-ebaluazio estrategiko sinplifikatuaren prozedurari hasiera emateko, Ingurumen-ebaluazioari buruzko abenduaren 9ko 21/2013 Legean xedatutakoaren arabera.\nAbenduaren 9ko 21/2013 Legearen 30. artikuluan ezarritakoa aplikatuz, 2018ko abuztuaren 7an, Eusko Jaurlaritzako Ingurumen Administrazioaren Zuzendaritzak zenbait erakunderi eskatu zien egoki iritzitako oharrak egiteko, oinarritzat har bailitezke ingurumen-organo horrek bere ingurumen-txosten estrategikoa formulatzeko, eta, beharrezkotzat joko balitz, ingurumen-inpaktu estrategiko arruntaren ebaluazioa egiteko. Halaber, eskatu zien iritzia emateko, espedienteari erantsi beharko litzaiokeen ingurumen-azterlan estrategikoak nolako irismena, xehetasun-maila eta zehaztasuna izan beharko lukeen zehazteko.\nZehazki, kontsulta egin zitzaien Eusko Jaurlaritzako Kultura Ondarearen Zuzendaritzari eta Osasun Publikoaren eta Adikzioen Zuzendariordetzari, Gipuzkoako Foru Aldundiko Kultura Zuzendaritzari, Gipuzkoako Ekologistak Martxan elkarteari eta Eguzkizaleak elkarteari, pertsona interesdun diren aldetik.\nHE IN03 «Intxaurrondo Berri» B20 lurzatiaren xehetasun-azterketa (aurrerantzean Plana), abenduaren 9ko 21/2013 Legearen 6.2 artikuluan jasotako kasuen artean sartzen da; hor ezartzen da zer plan edo programak pasa behar duen ingurumen-organoak egindako ingurumen-ebaluazio estrategiko sinplifikatua honako hauek zehazteko: ingurumen-eragin adierazgarririk ez duela –ingurumen-txosten estrategikoaren arabera– edo ohiko ingurumen-ebaluazio estrategikoa egin behar dela, ingurumenean eragin adierazgarria izan dezakeelako.\nDokumentazio teknikoa eta Plan Bereziaren ingurumen-ebaluazioaren espedienteko txostenak aztertuta, eta ikusirik hasierako dokumentu estrategikoa zuzena dela eta indarreko araudian ezarritako alderdien araberakoa dela, Ingurumen Administrazioaren Zuzendaritzak –eskumena duen organoa baita otsailaren 27ko 3/1998 Legearen eta Ingurumen, Lurralde Plangintza eta Etxebizitza Sailaren egitura organikoa eta funtzionala ezartzeko den apirilaren 11ko 77/2017 Dekretuaren arabera– ingurumen-txosten estrategiko hau ematen du. Txostenak Planaren proposamenean ingurumen-arloko alderdiak sartzearen alde egiten du eta Plana aplikatzearen ondorio adierazgarrien gaineko iritzia ematen, baita ingurumen-ondorioetarako soilik sartu behar diren azken zehaztapenen inguruan ere.\nLehenengoa.– HE IN03 «Intxaurrondo Berri» lurzatiko B20 sailari buruzko xehetasun-azterketaren (aurrerantzean, Plana) ingurumen-txosten estrategikoa egitea, jarraian zehazten den moduan:\nPlanaren helburua da lerrokadurak, sestrak, gehieneko bolumenak eta jabari publikoarentzako emakidak zehaztea, horien arabera arautzeko merkataritza-erabilera izango duen eraikin eraiki berria.\nLurzatian, gaur-gaurkoz, etxebizitzak eta hezkuntza-ekipamenduak dituen eraikin bat dago; beheko solairua eta bi solairu ditu, non etxebizitzak 418 m\nPlanak eremu hauek zedarritzen ditu:\na) «b.20» lurzatia, hirugarren sektoreko erabilerakoa eta 2.670,73 m\nErabilera nagusirako eta lagungarrietarako eraikinaren gehieneko okupazioa 1.860 m\nb) Lurzatia: «e.10. Bideak eta espaloiak»: azalera, 134 m\nc) Lurzatia: «f.10. Espazio libreak»: azalera, 367,45 m\nLurzatiaren mugakide diren bi bide publikoekin lerrokadura maximoak ezarri dira; eraikin berriaren fatxada, Marrutxipi kalean, lurzatiaren mugarekin lerrokatu ahal izango da. Zubiaurre pasealekuan, hiri-lurzoruko eraikinen eta trenbideen artean egon beharreko 20 metroko eremuaren mugarekin lerrokatuta egongo da.\nPlanaren xedeko esparrua 3.400 m\nPlanaren eraginpeko esparruak ez du ingurumen-balio adierazgarririk eta aztertu diren ingurumen-arriskuek gehienez ondorio hutsalak izango dituztela egiaztatu da. Gaur-gaurkoz, lurzatian etxebizitza-eraikin, baratze-eremu eta lorategi bana daude. Lorategia ez dago jasota Donostiako HAPOaren ingurumen-baldintzatzaileen artean. (C.1.d) baldintza: intereseko landaredi-habitatak. Hiriko zuhaiztiak, parkeak eta lorategiak).\nB.– Behin aldaketaren ezaugarriak aztertu ondoren, eta Ingurumen-ebaluazioari buruzko abenduaren 9ko 21/2013 Legearen 31. artikuluaren arabera, plan edo programa bati ohiko ingurumen-ebaluazio estrategikoa egin behar zaion zehazteko, lege horren V. eranskinean ezarritako irizpideak aplikatuko dira.\na) Planak zein neurritan ezartzen duen proiektuentzako eta bestelako jarduketentzako esparru bat: planaren helburua da lerrokadurak, sestrak, gehieneko bolumenak eta jabari publikoarentzako emakidak zehaztea, horien arabera arautzeko merkataritza-erabilera izango duen eraikin eraiki berria. Aurkeztutako dokumentazioa ikusita, planak ez dauka baldintzatzailerik, besteak beste, kokapenari, ezaugarriei, neurriei edo funtzionamenduari dagokienez, proiektuen ingurumen-inpaktuaren ebaluazioari buruzko legedian zerrendatutako kategorietako batekoak diren proiektuak etorkizunean baimentzeko.\nc) Planak ingurumen-baldintzak barne hartu behar ote dituen, garapen jasangarria sustatzeko helburuarekin: planak jada urbanizatutako lurzoruak baliatzen ditu, eta erabilera berriak ezarri, eraikin eskuragaitzak eta aprobetxamendu energetikoko arazoak dakartzaten eraikuntza-gabetasun handikoak dauden esparruak birgaitzea eta berrantolatzea eraginez, eraikin berria eraikitzeari esker. Hori dela eta, plana egokia da ingurumenaren arloko kontsiderazioak integratzeko, garapen jasangarria sustatzearren.\nd) Planarekin edo programarekin loturiko ingurumen-arazo esanguratsuak: ingurumenean nolabaiteko inpaktua izan dezaketen jardunek obra-faseekin dute zerikusia batez ere: lur-mugimenduak, makineria-zirkulazioa, lurzoru-okupazioa, ustekabeko isurpenak, uraren kalitatearen gaineko eragina, hondakinak sortzea, soinu-mailen igoera, partikulek eragindako kutsadura atmosferikoa eta abar.\nBeraz, esan daiteke ez dela hauteman plana gauzatzearen ondoriozko ingurumen-arazo adierazgarririk, baldin eta, ukitutako eremuan egiten diren esku-hartzeak eta jarduerak gauzatzean indarrean dagoen araudia betetzen bada segurtasunari eta osasunari, ingurumenari, paisaiari, kutsadura akustikoari eta kultura-ondarearen babesari dagokienez, besteak beste.\ne) Era berean, plana egokitzat jotzen da ingurumen arloko erkidego- edo nazio-mailako legedia ezartzeko.\nPlanaren xedeko esparrua eremu antropizatu batean dago, hiri-kokagunez eta bide-azpiegiturez inguratua; zati batean eraikita eta okupatuta dago; beheko solairua eta bi solairu ditu, etxebizitzak, haur-eskola bat eta trasteleku bat hartzen dituztenak. Landaredia lorategietakoa eta baratze txikietakoa bezalakoa da.\nEremuak ez dauka espaziorik, ingurumena babesteko araubideren baten mende dagoenik (Natura 2000 Sarea, esaterako), eta ez dauka natura-balioagatik esanguratsu den elementurik; ez ezta ondare historikoaren katalogoan bildutako kultura-elementu nabarmenik ere.\n3) Neurri babesle eta zuzentzaileak indarrean dagoen araudiaren arabera ezarriko dira, ebazpen honetan zehaztutakoaren arabera eta, aurrekoaren aurka ez doan guztian, Ingurumen Dokumentu Estrategikoan eta Planean bertan jasotakoaren arabera. Honako hauek dira hartu beharreko neurri nagusiak:\n– Induskatutako lurrak kontrolatzea: induskatutako lurzoruak kontrolatzea: Donostiako Udalari eta Ingurumen Sailburuordetzari jakinarazi beharko zaizkie lur susmagarriak hautemateagatiko kutsadura-arrasto guztiak, Lurzorua Kutsatzea Saihestu eta Kutsatutakoa Garbitzeko ekainaren 25eko 4/2015 Legearen 22.2 artikulua betez.\nIV. Ingurumen Esparru Programa 2020 egitasmoak eraikingintza eta eraikuntza jasangarriagoa sustatzea ezarri zuen lehentasun gisa, baliabideak euren bizi-ziklo osoan erabiltzea eta ostean ere sortutako hondakinak aprobetxatzea lehenetsiz [2017rako lehentasuna]. Horrenbestez, kontuan izan beharko dira eraikuntza jasangarriko gidetan jasotako gomendioak eraikinetan energia-aurrezpena eta -efizientzia bultzatzeko, bai eta energia berriztagarriak sustatzeko ere.\nBigarrena.– Zehaztea, ingurumen-txosten estrategiko honetan ezarritakoari jarraikiz, ez dela aurreikusten HE IN03 «Intxaurrondo Berri» lurzatiko B20 sailari buruzko xehetasun-azterketak eragin nabarmenik izatea ingurumenaren gainean, eta, ondorioz, ez dela beharrezkoa ingurumen-ebaluazio estrategiko arrunta egitea.\nLaugarrena.– Ebazpen hau Euskal Herriko Agintaritzaren Aldizkarian argitaratzeko agintzea. Ingurumen-ebaluazioari buruzko abenduaren 9ko 21/2013 Legearen 31.4 artikuluak ezarritakoaren arabera, honako ingurumen-ebaluazio estrategikoak indarraldia galduko du eta berezko dituen efektuak sortzeari utziko dio, behin Euskal Herriko Agintaritzaren Aldizkarian argitaratu eta lau urteko gehieneko epean, HE IN03 «Intxaurrondo Berri» lurzatiko B20 sailari buruzko xehetasun-azterketa onartuko ez balitz. Kasu horretan, berriro hasi beharko da planaren ingurumen-ebaluazio estrategiko sinplifikatuaren prozedura.


La Avanzada Errepidea 2-4 - 48150\nLizentzia Turistikoaren Kodea: HBI01270\nBilbaoko aireportu zaharrak Sondikatik zuen bere sarrera, Usoa deitutako terminal berria zabaldu zen arte, 200 bat metrotara Urban Sondika hotel honetatik. Hotela da, argi eta garbi, paseko hotela, aireportukoa, gaur egun errepideko hotela.\nZoritxarrez aurreko gestoreen intereseentzako, Melià Hotels katea (aurreko hotela Tryp Sondika izen menpean merkataratzen zen), aireporturako Sondikako sarrera hori desagertu zenean aireportuaren eraikitzearekin, hotelaren baliabiderik garrantzitsuena ere gauetik goizera desagertu zen eta kateak ez zuen aldaketa horiei moldatzeko gaitasunik eta sarratu zituen bere ateak betirako. Urteak pasatu ziren eta hotelak horrela jarraitu zuen beste urte batzuren zehar beste kudeatzaile berri batzuk agertu arte, horrela ahaztetik errekuperatuz. Interes eta proiektu berriak besopean izanik, Urban Sondika berriak, oraingo honetan by Eurostels katearen kudeaketaren menpean, denboraren hondamenatik aldentzen doa egunetik egunera.\nKokapena ezin hobea jarraitzen du izaten, Getxoko leku interesgarrietatik eta hondartzetatik hamar minututara, baita ere Loiuko aireportutik eta Bilbaoko erdigunetik, Urban Loiuko aukera hau erakargarriena bihurtuko da bilatzen bagaude prezioa eta kalitatea parekatu nahi dituzten eskaintzak.\nZamudioko teknologia-parketik ere oso hurbil, aukera hau hobeezina izango da gure bidaiaren proposamen negozioekin zerikusia badu ere\nUrban Sondika-k 56 logela ditu hiru solairuetan zehar bananduak. Eraikuntzaren atarian 24 lau ordu zabalik dagoen harrera zerbitzuaz gain, diru-kutxa ete igogailuaz gain, hotel honek taberna, aire egokitua, internet erabiltzeko terminal publikoa, arropen garbiketa zerbitzua, azalerako doanezko aparkalekua eta barneko parking babeztua ere eskaintzen ditu. Logelek, estilo klasikoan apainduak egon arren fresko eta erosoak direnak, bainugela pribatua, ile lehorgailua, markatze-zuzena sistemadun telefonoa, interneteko konexioa, diru-kutxa alokagarria eta berokuntza zentrala dituzte. Gozaria buffet modukoa da.


naiz: agenda - Bonbardeaketaren 81. urteurrenean\nBonbardeaketaren 81. urteurrenean\n2018/04/16 - 2018/04/28\nGernika-Lumoko bonbardeaketaren 81. urteurrena oroitzeko, herri ekimen desberdin ospatuko dira apirilean zehar herrian.\nEgitarauaren egun nagusia apirilaren 28a izango da. 12:00etan, Foruen plazan, ‘81 urte espetxez espetxe’ izeneko oroimen ibilbidea izango da eta Merkurio plazan merkatu memorialista jarriko da goizean zehar. Gainera, 21:30ean, Astran, ‘El grito de Guernica’ lanaren proiekzioa emango da.\nHorretaz gain, beste ekintza mordo izango dira hilabetean zehar, hala nola, ‘La decisión del rey’ filmaren proiekzioa, grafiti muralaren margoztea, hitzaldiak, mahai-ingurua…


ETXE KALERATZEAK STOP! | Zuialde Herri Informazioa\nPosted: 2012/11/28 in ETXE KALERATZEAK\nEtxetik kaleratzekoak ziren gizon batek bere buruaz beste egin du Donezteben\nNafarroako Auzitegi Nagusiko presidenteak eman du berria. 59 urteko gizon bat da hildakoa.\nJustiziako iturriek esan dute 4.200 euroko zorra zuela, alokairuagatik.\nAzaroaren 9an, Barakaldon, emakume batek bota zuen bere burua leihotik kasu beragatik.\n19:30ean manifestazioa egingo dute Iruñean, etxe kaleratzeen eta murrizketen kontra.\nEtxetik kaleratzekoak ziren lagun batek bere buruaz beste egin du Donezteben, goizean, Juan Manuel Fernandez Nafarroako Auzitegi Nagusiko presidenteak jakinarazi duenez. Alokairuan bizi zen, bikotekidearekin, eta Justiziako iturriek esan dute 4.200 euroko zorra zeukala.\nGizonezkoa da hildakoa —Manolo Reguera—, 59 urtekoa.\nNafarroako Auzitegiak eman zuen gizona etxetik bidaltzeko agindua, eta gaur bertan ziren agindua ezartzekoak. Horrelako arazoak dituzten lagunentzako Nafarroako Gobernuak eskaintzen duen bitartekaritza lanetarako laguntzarik ez zuen eskatu biktimak, exekutiboaren arabera.\nAzaroaren 9an, Barakaldon, Amaia Egaña 52 urteko emakumeak bere buruaz beste egin zuen, etxetik kaleratzear zirela.\nBihar, hain justu, Espainiako Kongresuan eztabaidatu eta bozkatzekoak dira PPren gobernuak aurkeztutako dekretua, etxe kaleratzeei aurre egiteko. Hainbat gizarte eragilek salatu dute eragin murritza izango duela, kaleratzea bertan behera uzteko gobernuak jarriko dituen baldintzak oso familia gutxik betetzen dituztelako.\n19:30ean manifestazioa egingo dute Iruñean, etxe kaleratzeen eta murrizketen kontra. Autobus geltoki zaharretik abiatuko da protesta. ELA, LAB, ESK, EILAS, Hiru, EHNE eta CNT sindikatuek eta hainbat gizarte mugimenduk antolatua zuten protesta, gaurko heriotzaren berri izan aurretik. SOS Arrazakeria, Nafarroako M15, Langabetuen Batzarra, Mugarik Gabe elkartea, Ikasle Abertzaleak, AHT Gelditu! Elkarlana, Bilgune Feminista eta Ekologistak Martxan daude deitzaileen artean.


Journal of Materials Chemistry B –rent ustez CIDETEC –eko den Damien Dupin 10 reviewers garrantzitsuenen artean. | Cidetec\nJournal of Materials Chemistry B –rent ustez CIDETEC –eko den Damien Dupin 10 reviewers garrantzitsuenen artean.\nAintzatespena, Recognition for Review gaiaren inguruan aurtengo Irailaren 19 –tik 25 –ra bitartean ospatu Peer Review Week ekitaldiaren testuinguruaren barruan gauzatu da.\nPeer Review Week deituriko ekitaldi orokor honek, kalitate zientifikoa mantentzeko peer review -ek duten oinarrizko eginkizunaz dihardu. Bertan biltzen diren pertsona, instituzio eta erakundeek , komunikazio akademikorako berrikuste egoki bat funtsezkoa delakoaren ideiaren alde agertzen dira.\nUrte honetako gaia, Recognition for Review da, artikulu zientifikoen berrikusketan parte hartzen dutenen ekarpenak aitortzeko moduarekin zerikusia duten alderdi guztiak aztertuz.\nTestuinguru honetan, Journal of Materials Chemistry B –rentzat Damien Dupin, 10 reviewers garrantzitsuenen artean sartu da. CIDETEC –ekoa den de Damien Dupin –ek, biomaterialen alorrena lan egiten du, coloide inteligente eta hidrogelen esparruan .


Zerain | Ondare Jardunaldiak - Artxibo Historikoak - Ondare Jardunaldiak\nbere patuaren bila\nZeraingo aztarna zaharrenak Brontze Arokoak dira. Triku Harrin aurkitutako hondarrek egiaztatzen dute bere kokapen geografikoa dela eta patu bitxia izan duen herri txiki honen antzinatasuna. Muino baten gainean kokatua, herribildu txiki hau (Gipuzkoako beste asko bezala Filipe III.ak sortua, 1615ean), goietatik Gipuzkoako lurraldea zeharkatzen duen eta hegoaldera Arabarekin eta mesetarekin lotzen duen bide nagusiraino doazen ibilbideak azpian dituela –baita itsasoa ere, iparraldera–, gotorleku txiki bat izan zatekeen Erdi Aroko Gipuzkoaren bihotzean, komunikabide nagusi hura defendatuz eta kontrolatuz. Alabaina, denbora luzean Zerainek bigarren mailako lekua izango du historian.\nIsiltasun Handia Zeraingo historian\nAlfontso VIII.a Gaztelakoa. XIII. mendeko miniatura\nGoi Erdi Aroari, Mendebaldeko Erromatar Inperioa erori eta ondorengo garaiei, “mende ilunak” esan izan zaie. Iluntasuna, zehazki, dokumentazio ezari zor zaio –XII. mendetik aurrerako askoz agiri gehiago daude–. Garaiaren berezko ezegonkortasun politikoaren eta botere politikoa zatikatzearen ondorioetako bat da aipatutako iluntasuna. Isiltasun historiko handi hura ez zen denbora berean urratu Europako eskualde guztietan. Zeraini dagokionez, XIII. mendean hautsi zen. Dokumentazioari esker badakigu 1200. urtean Araba, Bizkaia eta Gipuzkoa errege nafarren eskuetatik gaztelarrenetara pasa zirenean, azken haientzat funtsezkoa izan zela Araba, Gipuzkoa, itsasoa eta beren jabetzako gainerako lurrak lotzen zituen ibilbidea ziurtatzea.\nHorretarako, Zeraindik ez oso urrun, Segura sortu zen 1256an. Itxura guztien arabera, Segura izan zen hautatua eginkizun horiek betetzeko, Zerain eta herri berriak abantailazko kokapen bera zuten arren merkataritzako ibilbide hori defendatu eta kontrolatzeko. Horrenbestez, Zerain Seguraren luzapen huts bilakatuko zen, eta Segura, defentsak eta harresiak lagun, botere zentralaren isla bihurtu zen inguruan, lurraldea (haren mendeko herriak barne, tartean Zerain) defendatzeko beste errege-erreginengandik nahiz oinaztarren eta ganboarren bandoetan banatuta elkarren aurka borrokan ziharduen tokiko noblezia erreboltarietatik.\nSegurako hiribilduak Fernán Pérez de Ayala jaunari erositako mendien mugarritze eskritura, 1443an egina, Legazpiko unibertsitate horretako udal mugekin.\nKopia (1854-10-04. Segura)\nElizatik meatzetara eta independentziara\nLitekeena da Zeraingo Andre Mariaren lehen aipamena 1384koa izatea, XIV. mendean. Hala ere, frogatutzat jotzen da eliza horren parean dagoen kokalekua zaharragoa zela, gurutzea gutxienez mende bat lehenagokoa baita, artean estilo erromanikoan landua. Segurakoaren pareko antzinatasun horrek, baina, ez zion Zeraini berezko nortasun politikorik eman hiru mende geroago arte. Horrela dira kontuak.\nSegura herriaren garai bertsuan sortu izanagatik edota Fernando II.a Katolikoak 1512. urtean meatzearen emakida egin izanagatik, Zerainek ez zuen herri independente bihurtzerik lortu, harik eta 1615. urtean Felipe III.ak, diru premia agorrezinak hartaraturik, Zeraini herribildu kategoria eman zion arte (Gipuzkoako beste udalerri askori bezala). Jakina, ordaindu ondoren. Kasu honetan, 31.364 erreal.\nZenbakiko eskribauaren izendapena, Zerain eta Mutiloako hiribilduena.\nBilakaera geldoa. Zerain XVII. eta XIX. mendeen artean\nZerainek 1615ean lortutako independentziak ez zuen aldatu, funtsean, harentzat geldo samar zihoan historiaren erritmoa. Probintziako bide nagusitik urrun, herri honetan nekazaritza, abeltzaintza eta meatzaritza ziren bertako gertakari historikoen ardatzak.\nZumalakarregi zaurituta. Chamorro, 1845\nHistorian zehar gaurdaino Zeraingo paisaia gehien markatu duen jarduera meatzaritza da. Erdi Aroan ekin zitzaion jarduera horri, baina XVII. mendetik XIX.era bitartean garatu zen gehien, Soraluze eta Tolosako arma fabriken eskariari esker. XIX. mendean, “La Unión” konpainiaren sorrerarekin, sektore horretan ustiaketa modu bizkor eta sistematikoagoan garatu zen. Une hartan, atzerriko kapitalak Zeraingo meatzeekiko interesa agertu zuen. Aldi hartakoak dira gaurdaino iraun duten egitura eta instalazioetako asko; esaterako, kiskaltze labeak, tailerrak eta minerala garraiatzeko aireko kablea.\nBestelakoan, badirudi gertakari handiek nahiago zituztela beste udalerri batzuk, zeintzuk, herribildu izateaz gain, beren kokapen geografikoa zela medio gertakari historikoen ardatz nagusian izan baitziren. Zeraindarrek, berriz, geografikoki Gipuzkoaren bihotzean kokatuta egon arren, udalerriko muga murritzetatik –400 urteko historian apenas hedatu zirenak– atera beharrean izan ziren. Horren lekukotza adierazgarria da, adibidez, jatorriz Mantxola baserrikoa zen Francisco Goyaren birraitonaren bizitza: Aragoira emigratu zuen lan bila, eta bi belaunaldi soiletan familiaren adar hartako birbiloba bat Gorteko margolari bihurtu zen, prestigio handiko jarduera inondik ere.\nJose Francisco Telleria Uribe, “Petrikilo”-ren bizitzak, jatorriz Zeraingoa hura ere, aditzera ematen du, halaber, Zerain gertakari historiko handietatik aparte –beti ere erlatiboki– geratu ohi zela. Tomas Zumalakarregi jeneralaren bizitza (Karlos Borboikoa buru zuen Espainiako alderdi absolutistaren garaipenerako esperantza gorena zena) bere eskuetan izan eta hura hil izanaren susmoa erakarri zuen zirujau hark bere jaioterritik urrun bizi izan zuen une historiko gailen hura. Asaldura historiko handi horiek akuilatuta, inbasio napoleonikoaren aurka borrokatzen ari ziren boluntario gipuzkoarren erregimentuekin bat egin zuen.\nTolosako hiribilduaren idatzia, kexaka Zeraingo eta Mutiloako meatzariek Oria ibaia kutsatzen dutela arrantzari kalte eginez.\nPaula Antonia Antia andreak, Otaloraren alargunak, Zeraingo barrutiak berun eta kobre meategiaren ustiaketari egindako oposizioaren inguruko paperak.\nHitzarmena Zeraingo San Blas eta Santa Barbara meatzeetatik ateratzen den kalamina mineralaren salmentari buruzkoa.\nOrmaiztegiko barrutian lursail zati batzuen salmenta Compañía de los Caminos de Hierro del Norte de España-ren alde.\nZeraingo Mantxola Handia baserrian egin beharreko arotzeria eta hargineria lanei buruzko eskritura\nInformazioaren iturriaIkusi dokumentua\nEmate-akta, Zegaman jaso den Tomas Zumalakarregi oroitzeko monumentuarena.\nParke Kulturala eta Paisaia Historikoa\nMeatzeak agortu ondoren, XX. mendean zehar Zerainek Gipuzkoan deigarria egiten zen eredu ekonomiko bat sortu zuen. Herri honetan, baita XIX. mendeko industrializazioaren une gorenetan ere, betidanik izan den nekazaritza eta abeltzaintzako jarduera bazter utzi gabe, komunitate honek balioa eman die hala bere inguruko paisaiari nola historiari, eskualdeko gizarte egitura bizkortuko duen bisitarien erakargune bihurtzeraino.\nHorren haritik, une honetan Gipuzkoan dagoen udal kartzela bakarra berreskuratu da. 1711n eraikia, orduz geroztik gorde egin da, eta gaur egun garai batean zuen itxura du. Gauza bera egin da XVI. mendetik gutxienez Zeraingo eragile ekonomiko garrantzitsuenetakoa izan den meatzaritzarekin. Meazulo eta labeen instalazio zaharrak ibilbide batean antolatu dira, eta ibilbide hori, hain zuzen ere, politika jakin baten ardatz nagusietakoa bihurtu da, zeinen helburua baita paisaia eta hari lotutako historia inguruko zutabe ekomikoetako bat izan daitezen lortzea.


Pello Leiñena donostiarra izango da Eresbil-Musikaren Euskal Artxiboaren zuzendari berria - KULTUR SHAREA\nJon Bagües, erakundearen orain arteko zuzendariak erretiroa hartzeko kargua utzi du, 20 urtez artxiboaren antolaketa-egitura eta musika-erakunde eta -erakundeekiko harremana finkatu ondoren.\nPello Leiñena (Donostia, 1965) izango da datorren uztailaren 1etik aurrera Eresbil-Musikaren Euskal Artxiboko zuzendari berria, Jon Bagüesen ordez. Izendapen hori Eresbileko patronatua osatzen duten lau erakundeek (Eusko Jaurlaritza, Gipuzkoako Foru Aldundia, Errenteriako Udala eta Andra Mari Abesbatza) parte hartu duten hautaketa-prozesuaren ondoren egin da. Bagüesek zuzendari postua utzi eta erretiroa hartuko du, erakunde honen buru 20 urtez egon ondoren.\nLeiñena 1991tik da Eresbil musika artxiboko teknikaria, eta, beraz, “ondo baino hobeto ezagutzen du orain zuzenduko duen etxea”. Musika ikasketak San Ignacio abesbatzarekin eta Donostiako Orfeoiarekin uztartu zituen eta Oviedoko Unibertsitatean Musikologian lizentziatu zen. Eresbileko teknikari gisa hainbat erakunde profesionalekin lan egin du, bai artxibo-arlokoak bai musika-arlokoak, eta datu-base espezializatuak diseinatzeko eta kudeatzeko prozesuetan parte hartu du.\nOrain, Eresbileko zuzendari izanda, “Ibilbide sendoa duen erakunde batek dituen erronka berriei aurre egiteko prest” agertu da, baita ildo berriak proposatzeko ere. Euskal musikaren hedapena eta ondare bezala duen baliotik abiatuta, Leiñenaren helburu nagusia izango da “bere bildumaren balioa nabarmentzea”, eta musika-artxibo eta -dokumentuen kudeaketa-sistemetan izandako aldaketa sakonei heltzea. Lan horrek “memoria digital garrantzitsu bat sortzea ahalbidetuko du, helburu izango duena gure egungo eta iraganeko errealitate musikala ezagutzea eta zabaltzea”.\nAurkezpen ekitaldian Leiñena bera, Jon Bagües, Joxean Muñoz Eusko Jaurlaritzako Kultura sailburuordea, Maria Jose Telleria Gipuzkoako Foru Aldundiko Kultura zuzendari nagusia, Aizpea Otaegi Errenteriako alkatea eta Andoni Sierra, Andra Mari Abesbatzaren izenean izan dira. Bertaratutako guztiek goraipatu dute Bagüesek Eresbilen egindako lana eta zorterik onena opa izan diote Leiñenari zeregin berrian.\nTags: Eresbil, Pello Leiñena\nTabakalerak eta Artiumek Jardun Artistikoentzako Institutua abiatu dute


Orain dela aspalditxo, hor kanpoan, Oñatiri buruz jarduterakoan, sarri esan ohi zen "Oñati elizako jendeez beteta zegoela". Ez dugu hemen ukatuto balitekeela Oñatik, inguruko herrien parean jarrita, gizarte izaera berezi samarra zuela; elizarekin lotuta zeuden biztanleak alde batetik eta unibertsitateko munduarekin erlaziorik zutenak beste batetik eman ziezaiokeen Oñatiko giro soziali nolabaiteko kutsu desberdin bat. Izaera horrek gaur egungo herritarren izaeran izan zezakeen arrastoak alde batera hutsirik, ukaezina da beste arrasto materialago eta aberatsago bat ere utzi duela; hots, estamentu horiek sortu eta bildutako Artxiboena, alegia.\nEsan daiteke Oñati, besteak beste, Artxiboen lurra dela. Bertan daude, ikertzaileen mesederako, zenbait artxibo fondo historiko. Hona hemen beraien zerrendaketa zehatza:\nUdalak eskaintzen du zerbitzu hau eta bertan hainbat funts ikertzeko aukera ematen du; Udal funtsa, Lizaur funtsa, Gomendio funtsa, Ugarte funtsa, Onraita funtsa, Argazki funtsak...\nSancti Espiritus unibertsitate zaharrean gordeta, Gipuzkoako Bergara, Azpeitia eta Donostiako barrutietako ehun urte baino zaharragoak diren notari protokoloak (XVI. mendetik 1910 urtera) eta probintzia osoko hipoteka-kontularitzetako dokumentu funtsak biltzen ditu (1768-1862). Hezkuntza Nazionaleko Ministerioak 1942ko uztailaren 10ean emandako Errege Aginduaren bidez sortu zen. Ordutik Gipuzkoako Foru Aldundiak kudeatu izan du. Informazio gehiago.\nIzugarri aberatsa da bertako artxiboa.\nGomendagarri da bertako artxibo musikalari buruzko Jon Bagüés-en liburua "Catálogo del antiguo Archivo Musical del Santuario de Aránzazu".\nGipuzkoako Artxibo Probintziala\n2005 urtean eraikitakoa, Eusko Jaurlaritzaren menpe dago. Tabacalera enpresa ohiaren funtsa gordetzen du Estatuko delegazioetako beste funts txikiagoekin batera: "Gobernu Zibila", "Delegación de abastecimiento y transporte de Guipuzcoa"...


Konponbide mugatua | Revista\nKontsumo arbitraia : Konponbide mugatua\nIrakur ezazu informazio hau, baldin eta…\n/imgs/20061001/img.derechos.01.jpgKontratua urratu duen enpresa baten aurka jardun nahi baduzu\nBatzordeen erabakiari laudo deritzo baina, praktikan, epaiaren balio eta ondorio berberak ditu. Erreklamazioa ezarri duenak eta nozitu duenak laudoa bete beharko dute, adierazi zaien epean. Horrela ez egitekotan, kalteturiko alderdiak epaileari laudoa (epaiaren pareko izaki) exekuta dadin eskatu ahal izango du. Eta kontu hori “epaitua” izan denez, alderdiek ezin dezakete Epaitegietara jo, bestelako ebazpenen bila.\n/imgs/20061001/img.derechos.02.jpgLegeak arbitroei inpartzialtasun eta independentziaz jardutea agintzen die. Kontsumo arbitraiak ez du, nahita nahiez, kontsumitzailearen alde jardun behar. Baztertu okerreko itxaropenak, ahalegin zaitez froga-aztarnak erakusten. Erreklamazioaren oinarrian zure gertaeren bertsioa bakarrik badatza oso litekeena da zure erreklamazioa onetsia ez izatea. Horrela gertatzen bada, saia zaitez itunen bat adosten.


PARTIDA EZ DA BUKATU!!! : abadiñoko gaztetxea abadiñoko gaztetxea: PARTIDA EZ DA BUKATU!!!\nPARTIDA EZ DA BUKATU!!!\nEztabaidekin eman genion hasiera larunbatean Otxandioko jaialdiari. Hemendik aurrera durangaldeko koordinadorak eta gazte asanbladek egin beharrekoak zehaztu genituen.\nEztabaidak luzerako jo zuten eta trikipoteoa berandu baña egin genuen. Egun hau antolatzen lagundu duten tabernetatik egin genuen trikipoteoa\nBazkarian 130 lagun inguru elkartu giñen. Beroaren gainetik gerizpea aurkitu eta bapo bapo bazkaldu genuen.\nBazkaldu ostean, Otxandioko plazan dagoen aterpean antzerkia ikusi genuen\nAHTaren aurkako eta gaztetxeen defentsako Kalejira jendetsuari eman genion hasiera Otxandioko kaleak zeharkatuz.\nBanderola eta pankartak nagusi izan ziren pankartaz beteriko herritik egindako manifestazioan\nZornotzako zaparrada batukada taldearen laguntzaz manifestazioak alaitasun ikutu bat hartu zuen. Manifestazioari ekitaldi batekin eman genion amaiera Otxandioko plazan.\nManifestazioa bukatuta, playback gaztetxeroari eman genion hasiera. Gutxi izan ziren playback-ean parte hartutako gazte asanbladak baña kalitate oneko ikuskizunekin harritu gintuen bertan hurbildutako jendetsari.\nGauean durangaldeko gaztetxe eta gazte asanbladen bideoa ikusi eta gero kontzertuei eman genien hasiera plazan.\nPlazako kontzertuak Desperdizio, Halbstarke eta disorders izan ziren. Plaza handi geratu bazen ere bertan bildutakoak kalitate oneko kontzertuekin ederto gozatu genuen.\nEguna ondo bukatzeko, gaztetxean delirium tren-ez eta erromeria izan genituen goizeko ordu txikiak arte.\nEgun honekin bukaera ematen diogu durangaldeko gaztetxe eta gazte asanbladek urte hasieran hasitako "partida ez da bukatu" kanpainari. Baña hemen ez da amaitzen ezer, gaztetxeen defentsan eta AHTaren aurka lanean jarraituko dugula argi utzi dugu eta utziko dugu.\n- abadiñoko gaztetxea - 12:39\nAlbistearen data 09/06 2009ko EKAINA


Elkarrekin Podemosek DSBEa enplegu bilaketatik bereiztea proposatuko du | Ekonomia | Berria\nNoiz sortua: 2018-04-25 12:22:44\nElkarrekin Podemosek DSBEa enplegu bilaketatik bereiztea proposatuko du\nPPk erreforma aurkezteko daraman atzerapena aurpegiratu dio Eusko Jaurlaritzari, eta moldaketa EH Bildurekin hitzartu nahi duela uste du.\nTinixara Guanche Elkarrekin Podemoseko legebiltzarkidea, eta, haren atzean, Laura Garrido PPkoa, artxiboko irudi batean. David Aguilar / EFE\nDSBE diru sarrerak bermatzeko errentaren filosofiari aldaketa erradikala egin nahi dio Elkarrekin Podemosek. Hasieratik, laguntza jasotzeko eskubidea eta lanpostu bat modu aktiboan bilatzeari baldintzatu zaio, laneratzeko moduan ez dauden kolektiboak kenduta. Podemos, Equo eta Ezker Anitzaren koalizioak uste du iritsi dela garaia DSBEaren eta enpleguaren arteko lotura hausteko.\nPraktikan, horrek esan nahiko luke DSBEaren azpiko diru sarrerak dituen herritar orok izango lukeela ordaina jasotzeko eskubidea, lanean ari den edo ez, edota lana bilatzen ari den edo ez axola gabe. Elkarrekin Podemosek egindako kalkuluen arabera, Araban, Bizkaian eta Gipuzkoan pobrezia egoeran edo bazterketa arriskuan dauden 190.000 herritar babestuko lituzke aldaketak. Koalizioak azpimarratu du, gaur egungo sistemarekin, pobrezian dauden 59.497 pertsonek ez dutela errenta jasotzen, eta, jaso arren, beste 63.000 lagunek txiro izaten jarraitzen dutela.\nEusko Legebiltzarrean agerraldia egin dute gaur Elkarrekin Podemoseko ordezkariek, errenta erreformatzeko proposamenaren oinarriak aurkezteko. Tinixara Guanche legebiltzarkidean aburuz, egin nahi den erreformak DSBErako eskubidea "indartu" beharko luke, "bizitza duina" eraman ahal izateko, eta aberastasunaren banaketa "bidezko eta solidarioa" izan behar du oinarri.\nGutxieneko soldataren %100\nGaur egungo sistemarekin alderatuta, ordainak handitzea eta baldintzak malgutzea jasotzen du proposamenak. Koalizioak nahi du ordainaren erreferentzia lanbidearteko gutxieneko soldata izaten jarraitzea. Hain zuzen ere, gutxieneko soldataren %100 izango litzateke, eta %125 izan liteke haurrak edo pertsona dependenteak kargura dituzten familien kasuan. Legeak ezarrita du DSBEa pertsona bakarreko elkarbizitza unitate batentzat %88 izango dela, baina azken urteotan egindako murrizketek eta ordainaren eguneratzea inflazioari lotu izanak kopuru hori errealitatean %76ra jaitsi du.\nElkarrekin Podemosen ustez, errentarako eskubidea norbanakoei eman behar zaie, eta 18 urtetik gorako guztientzat zabaldu behar zaie. Gaur egun, 23 urte dira gutxieneko adina. Era berean, erroldatuta izateko baldintza hiru urtetik urtebetera jaistea defendatuko du, eta sei hilabete larri dabiltzan pertsonentzat. Horrekin batera, laguntza kobratu ahal izateko dauden ondare pertsonalaren mugak zabaldu nahi dituzte.\nProposamenaren nondik norako tekniko guztiak aurreratu argitaratuko ditu koalizioak. Gaur horren berri emango die hiru alderdietako militantziari, Bilbon egingo den bileran.\nPP eta EH Bildu\nGuancheren arabera, ez dute inolako harremanik izan Eusko Jaurlaritzarekin, prestatzen ari den erreformaren norabideari buruz. Atzo gaiari buruzko agerraldia egin zuen koalizio independentistak, eta Maddalen Iriarte eledunak aurreratu zuen lehen hartu-emanak izan dituztela Urkulluren gobernuarekin, gaia negoziatzeko.\nJaurlaritzaren eta EH Bilduren arteko negoziazio hori kritikatu du Laura Garrido PPko legebiltzarkideak. Haren irudiko, gobernuak eta koalizioak "bizkarra eman diete" DSBEak eta Lanbidek dituzten arazoei. "Kezkatuta" dago Garrido, uste baitu honezkero gobernuak erabaki duela erreformaren edukia EH Bildurekin adostea. "Arazoaren konponbideak behar duen kontrako norabidean doa" koalizioa, Garridoren aburuz. PPrekin ez dutela inolako kontakturik izan zehaztu du, halaber.\nOstiralean galdera egingo dio Garridok Beatriz Artolazabal Enplegu sailburuari, errentaren eta enplegu zerbitzuaren erreformak aurkezteko daraman atzerapena azal dezan. Jaurlaritzaren "geldotasuna", eta legebiltzarreko akordio ugari ez betetzeko joera kritikatu du. Artolazabalek Lanbideko erreforma sei hilabetean aurkeztuko zuela agindu zuen pasa den urteko urtarrilean. DSBEari dagokionez, aurtengo lehen hiruhilekoan lege proiektu bat aurkeztu zutela aurreratu zuen, baina ez da oraindik tramitea egin.


China S921 Abiadura handiko hodi biguneko etiketatzailea Fabrikazioa eta Fabrika | S-conning\nBereziki egokia kosmetikoetarako, norberaren zaintzarako produktuetarako, elikagaientzako eta beste industria batzuetarako ontziratzeko aplikazioetarako.\nHodi bigun biribilak eta hutsak etiketatzeko eskakizunak eska itzazu, hodi bigunaren ezaugarrien arabera etiketatzea kokatzeko.\nS921 Abiadura Handiko hodi biguneko etiketatzaile polifazetikoa netcon kontrol teknologia berriena eta azkarrena (aukerakoa) du. Ukipen bakarraren pantailako klik bakarrarekin, zure produktuaren beharretarako ezarpen guztiak doitu ditzakezu.\nServo-gidari dituen gure makinak etiketa zehatza eta abiadura handiko errepikakorra ematen du. Eskuko gurpilen doikuntza errazak eta alboko errailen bizkor doikuntzak zure produkzio linean "denbora gehiago" ahalbidetzen dute! S921 ia industria guztietan erabiltzen da, hala nola farmazia, norberaren zaintzako produktuak, elikagaiak, bitaminak, kosmetikoak eta produktu kimikoak, non klaseko fidagarritasunik onena eraginkortasunez ekoizteko agindua den.\n- Funtzionamendurako eskuliburua: hasiberriek pantailatik ikas dezakete makinak nola funtzionatu denbora gutxian. Horrek dirua eta denbora aurrezten ditu entrenamenduan.\n- Erabiltzaileentzako etiketa luzera konfiguratzeko sistema: eguneko HMI kontrolak erabiltzaileari etiketa parametroak ezartzeko aukera ematen dio.\n- Etiketatzaileen kontrol sistemak ukipen pantailako panel handi bat erabiltzen du, CE eta UL araudiek ziurtatuta, etiketatze prozesuaren kontrol eraginkorra eta eraginkorra izateko.\n- Sistema berezi eta berritzaile honek etiketen ezarpena zehaztasunez programatuta eta posizio egokian aplikatzen direla bermatu dezake.\n- Etiketak egiteak makinak prozesatutako produktu kopuruaren jarraipena egiten du.\n- Aurrez ezarritako kontagailua - kantitate bat aurrez ezar daiteke produkzio sortarako eta makina automatikoki geldituko da zenbatekoa lortu ahala.\n- Pantaila ukitzeak etiketa aplikazioa atzeratu eta etiketaren posizioa doitzea ahalbidetzen du.\n* Servomotore sistema dinamiko osoak egonkortasun eta zehaztasun maximoa eskaintzen du.\nMaiztasun aldakorreko unitate kontroladore sofistikatuak abiadura egonkortasuna eta% +/-% 0,5eko zehaztasun tasa ziurtatzen ditu.\nDimentsioa (L) 2083 x (W) 929x (H) 1870mm\nEdukiontziaren tamaina φ20-50mm (L) 66-185mm\nEtiquetadoren zehaztasuna ± 0,5 ~ 1,0 mm\nAurreko: Ezpainetako beheko labela etiketatzeko makina\nHurrengoa: S308 Abiadura handiko ontzi birakariak etiketatzeko makina\nHodien etiketatze sistema automatizatua\nHodien etiketatzeko makina automatikoa\nHodi zigilatzaile automatikoa\nHodi betegarri erdi automatikoa\nHodiak etiketatzeko makina\nHodiak zigilatzeko makina\nErabilitako hodi betegarria\nEtiketa Inprimagailua Kosmetika Ontziak Botiletarako, Plastikoa zigilatzeko makina, Botila komertzialak etiketatzeko makina, Xiringak muntatzeko eta etiketatzeko sistema, Goiko eta beheko etiketatzailea, Etiketa aplikatzeko makina kutxetarako,


Irekia Eusko Jaurlaritza - Gobierno Vasco :: Arabako gas-aukeren ikerketan lan bateratua eta gardentasuna baliatzearen aldeko apustuarekin amaitu dira gas konbentzionalari buruzko Gasteizko jardunaldiak\nArabako gas-aukeren ikerketan lan bateratua…\nHiru egunez, Villa Suson egunean 250 parte-hartzaile baino gehiago bildu dira herritarren, gizarte-taldeen eta nazioarteko aditu ospetsuen artean, eta beren jakintza partekatu dute 5 bloke tematikotan banaturiko 24 ponentzietan.\nParte hartu duten nazioarteko zientzialari, gizarte-talde eta alderdi politikoek positiboki balioetsi dute gas ez-konbentzionalaren arloan mundu osoko esperientzien egiazko ikerketak modu irekian ezagutarazteko ahalegina.\nMahai-inguruek eztabaida irekia ahalbidetu dute Arabako erakundeetako ordezkarien ikuspegi guztien artean.\nVitoria-Gasteiz, 2012ko apirilaren 26a.- Gas ez-konbentzionalari buruz Gasteizen egindako jardunaldiek atzo itxi zituzten beren ateak hiru eguneko azterketaren ondoren, eta bertan nazioarteko adituek kontrastaturiko froga zientifikoak eskaini zituzten horrelako hobien eta erauzketa-teknika modernoen, hala nola haustura hidraulikoaren, inguruan.\nOndorioek azpimarratu dute adostasuna behar dela sentsibilitate guztien artean, informazio-gardentasuna zein fase guztien erregulazio zorrotza tarteko, tekniken behar bezalako aplikazioa bermatzeko eta, horrenbestez, erabateko segurtasun-bermea izateko. Egunero 250 parte-hartzaile baino gehiago bildu dira jardunaldi irekietan.\nIldo horretan, John J. Tintera erregulazio-, segurtasun- eta ingurumen-alderdietako geologo adituak adierazi duenez, teknika horiek modu erabat seguruan aplikatzeko prozesuaren erregulazio osoa behar da, ikerketa hasten denetik ustiaketa uzten den arte, baita teknikak behar bezala aplikatzen direla bermatzen duten ikuskarien sare bat ere. Haren ustez, Texasko estatuan 20.000 putzu baino gehiago bildu dituen esperientziaren ondoren, hots, erabat egokia gertatu den kontrolpean haustura hidraulikoko teknikak aplikatu diren esperientziaren ondoren, erregulazio- eta jardun-protokolo horrek gas ez-konbentzionalaren aprobetxamendua pertsonentzako eta ingurunearentzako segurtasun-berme zorrotzenen pean burutzen dela bermatzen dute.\nColumbiako Unibertsitateko ikertzaile Maximilian Khun-en ustez, gasa, nazioartean energia askoz ere kutsatzaileagoak -hala nola petrolioa eta ikatza- ordezteaz gain, energia berriztagarrien orokortze zabalerako trantsizioko energia segurua eta jarraitua da.\nGas naturala hornidura-energia nagusietako bat izatea eta merkatuan produzitzaile berriak eta hobi ez-konbentzionaletatik datozen bolumen handiagoak agertu izana nazioarteko boterearen oreka berriz definitzen ari da, gas konbentzionaleko herrialde produzitzaile gutxi batzuekiko mendetasun energetikoa murrizten baitu. Horri esker, segurtasuna hobetzeaz gain, gasa eskuragarriagoa da eta prezio lehiakorragoak ditu herritarrentzat. Ildo horretan, putzu-zulaketako hobekuntza teknologikoei eta erregulazio eta ikuskapen zorrotz bati loturiko jardunbide egokiei esker, Arabako eta Europa osoko gasa aukera bat izan liteke nazioarteko merkatu horretan parte hartzeko eta gizartean hazkundea, enplegua eta ongizatea sortzeko.\nPremisa horiek gertatzeko, gardentasuna ezinbesteko baldintza da New Yorkeko estatuko Ingurumena Zaintzeko Departamentuko komisariondoko Stuart Gruskin-entzat. Arloko aditu horrek adierazi duenez, gas ez-konbentzionalaren arloan dagoen konfiantzarik ez orokorra argumentu generalista eta zehaztugabeetan dago oinarrituta, neurri handi batean. Horregatik, uste du Europa osoan, eta Euskadin ere bai, gas-baliabideen aprobetxamenduari buruz adostasuna lortzeko haustura hidraulikoari buruzko alderdi tekniko guztien gardentasun-politika aplikatu behar dela, arazoa ez baitago teknologia heldu eta segurtasun kontrastaturiko horretan, baizik eta dagokion aplikazioaren jardunbide egokietan.\nArabako gasaren ikerketari buruzko ikuspegi eta iritziak eta alderdi guztiek hori burutzeko dituzten prozedurak jarri ditu mahai gainean Arabako alderdi politikoen mahai-inguruak. Horrela, gaur egungo egoera energetiko eta ekonomikoa, proiektuari buruzko guztian behar den gardentasuna eta eredu energetikoa bera izan dira mahai-inguruko ardatz, batez ere jarrera guztien arteko oreka lortze aldera.\nGasteizko Udalak, Arabako Foru Aldundiak eta Eusko Jaurlaritzak osaturiko erakunde arteko batzordea osatzen duten hiru administrazioek partekaturiko ekitaldiaren antolamendua oso pozik agertu da jardunaldietan herritarrek izan dute parte-hartze mailarekin, aditu, gizarte-talde eta erakunde-ordezkariek planteaturiko iritzien aniztasunarekin, eta azterketa zientifikoetan oinarrituriko informazio kontrastatua aurkeztu duten adituekin.\nHorrela, hiru administrazioak bat datoz Arabako gasarekin loturiko alderdi guztietako segurtasun-bermeen aldeko apustuarekin, izan ere Administrazio Publikoa baita ingurumena eta pertsona guztiak babesteko protokoloak zorrotz aplikatzearen bermatzailea euskal gas-baliabideen ikerketa-fase guztietan.


Ekintzaileei laguntzeko dirulaguntzak eskatzeko epea ireki da gaur — Debegesa - Debabarreneko Garapen Ekonomikorako Elkartea\nHemen zaude: Hasiera › Albisteak › Ekintzaileei laguntzeko dirulaguntzak eskatzeko epea ireki da gaur\nLanbide - Euskal Enplegu Zerbitzuak ekintzaileei zuzendutako diru-laguntza deialdia egin du. Debabarrenean Debegesa Garapen Agentziak kudeatuko ditu diru-laguntza hauek, Lanbideren entitate kolaboratzaile baimendua denez gero. Eskabideak egiteko epea datorren astelehenean, hilak 26, irekiko du Debegesak eta maiatzaren 14era arte egongo da zabalik.\nGuztira, Lanbidek, Debegesa garapen agentziarekin elkarlanean, 45 diru-laguntza – 63.000euro – bideratuko ditu eskualdean. Horietako 25, enpresa ideia bat garatu nahi duten ekintzaileentzat izango dira; eta beste 20 diru-laguntza banatuko ditu Debegesak ekintzaileek enpresa-proiektu berriak abian jar ditzaten. Langabezian egotea ezinbesteko baldintza izango da diru-laguntza eskuratzeko.\nDiru-laguntza hauek bideratzeaz gainera, Debegesak aholkularitza eta beharrezko duten laguntza eskainiko die ekintzaileei.\nEskabidea egiteko epea gaurtik, maiatzaren 14ra bitarte izango da zabalik eta eskaerak Debegesan aurkeztu behar dira edo online formatuan, ekintzaile@debegesa.eus era bidaliz. Bete beharreko eskabide-orria eskuragarri dago hemen. Halaber, argibide gehiago 943 82 01 10 telefonora deituz edota ekintzaile@debegesa.eus epostara idatziz eskuratu ahal izango dute interesa duten guztiek.


Euro bateko eta biko txanponak urriak dira dendetan | Consumer\nEuro bateko eta biko txanponak urriak dira dendetan\nMakina txanponjaleen zirkuituak kontsumitzen duen unitate kopuru handiari egozten diote gabezia hori aurrezki-kutxek.\nEuropako moneta berria sartu zenetik berrogei egun baino gehiago igaro direnean eta hura egokitzeko zuhurtasun-epeak ere igaro direnean, saltokiak euro bateko eta, neurri txikiagoan, bi euroko txanponik ez dutela nabaritzen hasi dira.\nGutxi dira dendaren batean 50 zentimoko bi txanpon itzuli ez dieten herritarrak, saltzaileak euro bateko piezarik ez duelako. Izan ere, Espainian 1.230 milioi txanpon dabiltza, 50 zentimokoak, baina Europako moneta-unitatearen 439 milioi pieza bakarrik.\nDiruaren eta Zerga Zigiluaren Fabrika Nazionalaren iturriek diote Europako Banku Zentralak (EBZ) agindutako txanponak asmatzera mugatu direla. Hala ere, iturri horiek berak adierazten dute EBZak dagoeneko agindu duela euro bateko txanponei lehentasuna emateko.\nMiguel Durán Jostetako Enpresaburuen Elkarte eta Federazioen Konfederazioko idazkari nagusiak errua egotzi zien banku-erakundeei txanponik ez egoteagatik. Haren iritziz, 50 zentimoko txanpona erabiliena izatearen aldeko apustua egin zuenarena da gertatutakoaren erantzukizuna, 100 pezetatik (0,60 euro) gertuen dagoena baita, baina merkatuak euro baten aldeko apustua egin du.\nBestalde, Espainiako Aurrezki Kutxen Konfederazioak (CECA) atzo onartu zuen euro bateko eta biko txanpon-eskasia, eta egoera hori makina txanponjaleen zirkuituak kontsumitzen duen unitate kopuru handiari egotzi zion.\nHala ere, horrelako makinen arduradunek diote txanpon gehienek 50 zentimoko txanpon gehiago dituztela euro bat baino, gutxi gorabehera bitik batera.\nCECAk onartzen du sukurtsalek ez dutela behar adina txanpon eskaera asetzeko, eskaera uste baino handiagoa izan baita.\nMerkataritza Ganberen Kontseilu Gorenak txanpon falta ere onartzen du, nahiz eta uste duten eskasia hori oso leku zehatzetan gertatzen dela eta garrantzi gutxi duela.\neskasia euro monedas-eu


Azaroaren 25ean emakumeen aurkako indarkeria deuseztatzearen aldeko eguna ospatuko dala-eta, gaurko munduko giza eskubideen urraketarik hedatuen, iraunkorren eta suntsitzaileenaren aurkako garrasi diran Frantzisko aita santuaren hitz honeekaz bat egiten dogu.\nGizakia askatasunean maitasun eta alkartasun dan Jainkoaren antz eta irudiko sortua izan da. Askatasunik ez bada, ez dago ez maitasunik ezta alkartasunik be. Maitasunak ez dau sekula estutzen eta are gitxiago itoten. Maitasuna sekula ez da axolagabe besteen sufrimentuaren aurrean. Zaintzeko gaitasuna da gizakiaren funtsa. Tratu txarrak apurtu egiten dau senidetasuna eta zaintzea. Tratu onak Jainkoaz hitz egiten deusku.\nIndarkeriaren biktima diran emakumeek ondoan sentitu gaiezala erabatekotasunez, maitasunez eta eraginkortasunez eta horretarako maitasun askatzailea dan Jesusengan agertzera emondako Jainkoak eraldatutako alkarte bihurtzeko konpromiso sendoa erakutsi daigula, beste talde batzukaz indarrak batuz salaketan eta indarkeriaren biktimen aldeko eta prebentzinoaren aldeko neurriak eskatzean.\nAIZU Nº 76.Ez, esan ez!!! No más violencia contra las mujeres!!!


Hondarribia, Pasaia Donibane eta Pasaia San Pedro bisita - Donostia Turismoa\nHondarribia, Pasaia Donibane eta Pasaia San Pedro bisita\nErosketa-saskian SAN SEBASTIAN CARD bat edo BASQUE CARD bat ere sartzen baduzu, deskontua izango duzu produktu honen pertsona helduaren tarifan.\nErreserbatu lasaitasun osoz\nErreserba doan utzi ahal izango duzu bertan behera jarduera-eguna baino 48 ordu lehenagora arte.\nDonostian elkartuko gara Hondarribira bidean jartzeko, Gipuzkoa ipar-ekialdean kokatutako herri arrantzalera. San Nikolas kaleko fatxada koloretsuek diosala egingo digute gure herriko pasieran; herri kasko historikoan, Santa Maria Atea zeharkatu ahal izango dugu, eta “hatxero” ezagunari helduta argazki bat atera. Badakizue zer adierazten duen? Gainera, udaletxea ezagutuko dugu, Casadevante etxea, eta Zuloaga jauregia.\nErrepidera itzuliko gara, eta Pasai Donibanera bidean jarri, Jaizkibel mendiaren magalean. Bertan pausatuko gara. Kai zaharrean eta mendiari itsatsitako arrantzale-etxeetan barrena ibiliko gara, eta herri historiko hau betetzen duten jauregi eta elizak ezagutuko ditugu. Gainera, aukera ederra izango dugu XVII. mendeko etxe tipiko bat bisitatzeko, badiara aterabide zuzena duena. Victor Hugok bertan hartu zuen aterpe 1843an!\nPasai Donibanen arrantzale-barku batera igoko gara San Pedrora badia gurutzatzeko; herri horretan, Euskal Herriko itsas tradizioa ezagutzen jarraitu ahal izango dugu. Heltzen garenean, herriko parte zaharrean barneratuko gara, eta galtzada-harrizko zoladura duten itsas ikuspegiko kaleetan ibiliko gara.\nBukatzeko, Donostiara itzuliko gara, eta hortxe amaituko dugu txangoa.\n09:00: Donostian elkartu\n09:20 -09:30 Hondarribira garraiatu\n09:30-11:00 Hondarribiko parte zaharrean eta Portu auzoan bisita gidatua egin\n11:00-11:30 Hondarribitik ibili Jaizkibelen barrena Pasai Donibaneraino\n11:30-12:45 Pasai Donibane eta San Pedro bisitatu, barkuz bestaldera igaroz\n13:00 Elkargunera itzuli\nHondarribia, San Juan eta San Pedro\nElebiduna: Gaztelania / ingelesa\nOsteguna eta Igandea 09:00tan\n*Urtarrilak 1, 6, 19 eta 20, abuztuak 15 eta 24, abenduak 25 eta 31 izan ezik\n(2 pertsona gutxienez)\nAutobus geltokia (Federico García Lorca Pasealekua, 1)\nGazteak (12-17 urte): 20€*\nHaurrak (0-11 urte): 20€*\n*Tarifa aplikagarria, heldu batek lagunduta\nOinez egiteko oinetako erosoak eramatea gomendatzen da\nEuria izanez gero aterkia eramatea gomendatzen da\nIrteera ziurtatua 2 lagunetik aurrera.


Danele Sarriugarte: "Literaturarekin arazo nagusia da pertsonaia publiko bilakatzen zarela" - Ahotsak.eus\nots. 10, 2021, 9:33 a.m.\nItzultzailea ikasketaz eta ogibidez. Irakurzalea, idazlea. Kazetari moduan ere jardun du. Ahotsak.eus proiekturako elkarrizketatu dugu Danele Sarriugarte, Gazte Gara Gazte atalerako. Ondoren grabazioa osorik landu dugu, eta orain bideo-pasarte guztiak daude ikusteko moduan, sarean. Guztira 32 pasarte. Ikusi eta disfrutatu!\nEskerrik asko, Danele! Eta segi gustuko duzun hori egiten!


XII. mendeko bigarren erdiko eliza erromaniko hau herriko mutur batean kokatuta dago, alde baxuan. Bere hormetan bi obra garai antzeman daitezke, bigarren ataleko estekaduraren berregokitzean eta altueraren erdialdean dagoen molduraren etenaldian.\nBere oinplanoa lau ataleko nabe bakarrak eta buru erdizirkularrak osatzen dute (Oinplanoa). Euskarritzat atxikitutako erdi zutabedun pilastrak dauzka, oinarri prismatikoetan finkatuta. Hauek plinto leunak dauzkate, eta toruz eta molduraz osatutako harroinak, ertzetan bolak dituztelarik (Lam. 32).\nKapitelak irudi sinpleekin zizelkatu izan ziren, erromaniko herrikoieko giza irudi zarpailik gabe.\nEstalkia kanoi gangaz osatuta dago eta lau fajoi tolestuk zuinkatzen dute, pilastretan ezarrita. Nabean zehar inposten altuerako moldura leun bat dago, eta absidean izurtu eta palmondo hostoak ditu apaingarri. Buruan eta alboko atalean beste moldura takeatu bat dago, hormako erdiko altueran. Atearen ondoan XVI. mendeko ur bedeinkatu harraska bat dago.\nNabea argiztatzen duten hiru erdi puntuko leiho txaranbeldu daude, bi buruan kokatuta, bakoitza alde batean, eta hirugarrena horman.\nKanpoaldea harlanduska erregularrekoa eta ondo eskuairatutakoa da, leuna, teilaturaino iristen diren kontrahorma prismatiko ez oso irtenak izan ezik (lam. 33). Alde bakoitzean lau daude, gehi bi buruan eta beste bi oinetan. Epistolaren aldeko bigarren atalean dagoen atea paramentu irten baten gainean dago. Erdi puntukoa da, txaranbeldua, inposta leun eta oin zuzenen gainean ezarritako lau arkiboltaduna. Estalpe baten pean aterpetzen da. Tinpanoa leuna da eta mentsulen gainekoa. Buruan hiru gezileiho daude, erdikoa itsutua. Teilatu-hegalean zehar harburu leunak daude. Elizak oinetan kanpai-horma dauka.\nEvangelioko aldeko zutabetik hasita, bere kapitelak ebakidura bertikal paraleloak dauzka, goiko partean boluta eta ebakitako marrazki biribildun apaindurekin; bigarren kapitelak erpinean hosto eta pinaburu leunak dauzka, eta buru eta apaindura leun zein takeatuak gainontzeko angeluetan; hirugarrenak bihotz formako palmondo hostoak dauzka arraiadun angeluetan; laugarrenak hostoak, bola luzatuak eta palmondo hostoak dauzka; bostgarrenak, Epistolaren aldean buruaren alboan kokatutakoa, altuera erdiraino iristen diren akanto hostoak dauzka, eta gainean bolutak; seigarrenak altuera erdirainoko hosto leunak eta bolutak dauzka; zazpigarrenak ebakidura bertikal paraleloak dauzka, goiko partean bolutak eta buru zein apaindura leunak; eta azkenik, zortzigarrenak hosto handiak ertzetan eta errosetak aurrealdetan.\nErretaula barroko nagusia basilikaren buru da. 1710. urtean P. Arriagak kontratatu zuen, Uncastilloko maisuak, parrokiako Santo Cristoren erretaula burutu zuena. Bere itxura oktogonala da, absidearen formari egokitzeko, eta jarleku mentsuladun bat dauka, hostaila eta ohol-irudi apaingarriekin. Salomondar zutabe multzo bat dauka ere, orbelez apaindutakoa, eta hiru kale sortzen dituena; alboetan xaflekin errematatutako horma-hobiak, handiagoa den erdigunekoa bezalakoak. Ondoren friso triglifoduna, eta zutabe berdinek markoztatutako atiko bat, alboetan hostailaz apaindutakoa eta korodun xafla handi batek errematatutakoa. Erretaulan San José, Amabirjina Haurrarekin aingeru idulki baten gainean, San Juan Bautista eta zaldun santu bat daude kokatuta. Atikoan, San Bernardo eta Amabirjinaren Agerraldiaren erliebe bat dago. Amabirjina izan ezik, erretaula osoa bermargotua izan da. XIII. mendeko Geure Andrea Haurrarekin estatua erromanikoa oso zaharberritua izan da. Basilikako antzinako titularra da.\nSan Joaquín Baseliza\nXVIII. mendeko eraikin bat da, eta bere oinplanoa lau ataleko nabe bat eta buru zuzen bat dira (Oinplanoa). Luneta ganga batez estalita dago, oso mentsula bakunetan bukatzen diren arkuz eutsitakoa. Mentsulen altueran zehar inposta leun bat aurki dezakegu. Kanpoaldea harlanduskaduna da, erdi puntuko ate batekin, harlanduzko dobelekin eta atariko kanpai-hormarekin.\nBaselizaren buru, San Joaquinen erretaula txiki bat dugu, estilo barrokokoa, XVII. mendeko lehenengo erdialdekoa, pilastra eta fuste iladaskadun zutabe korintioek markoztatutakoa. Errematea frontoi bolutadun eta piramide zentralak osatzen dute. Mihisean San Joaquin eta Santa Ana ikus daitezke, Amabirjinari irakurtzen irakasten; erretaularen garaikoa da, baina oso zaharberritutakoa. San Juan Bautista eta San Antonioren bi eskultura txiki daude, estilo barroko herrikoiekoak.\nDokumentu batek eliza honen eraikitze data zehaztasun osoz 1146. urtean kokatzen du. Urte hartan on Pedrok, Oibarreko abadeak, García Cristóbalekin hitzarmen bat adostu zuen, San Pedroren eliza eraikitzeko.\nBaliteke egun elizak mantentzen duen nabe gorputza jatorrizko XII. mendeko erdialdekoa izatea, Done Jakue bideko arte erromanikoaren barne. Hiru nabeko oinplanoa oso urria da Nafarroako erromanikoan, izan ere, aurkitzen ditugun adibide bakarrak Muskildako Santa Maria eta Izagako San Miguel elizak dira, biak Oibarrekoa baina herrikoiagoak eta beranduagokoak, XII. mendeko bukaerakoak. Desagertutako Zangozako San Nicolas elizak hiru nabe ere omen zituen.


Garai baten herri egutegian Aste Santua sasoi garrantzitsua zan eta horren ezaugarri nagusietako bat prozesinoak ziran.\nLehenengo prozesinoak Egipto inperialaren eta antxinako Grezia eta Erromako inperioen garaikoak dira. Orduan, jainkoen irudiak kalera ateraten zituen herriaren erlijinotasunaren seinale eta herritarrek opari eta elikagaiakaz hartzen zituen. Kristauek ohitura hori imitau eben eta esanahi barria emon eutsien, batez be Ama Birjinearen irudia gurtuz. Luteroren erreformeagaz prozesinoek behera egin eben, erreforma luteranoak irudiak adoreteari uko egiten eutsan eta. Urte batzuk geroago, Kontraerreforma eta Trentoko Kontzilioagaz, barriro be gora egin eben.\nProzesinoak eleizatik kanpoko eleizkizunak dira, kristau fedearen eta ohiturearen erakusgarri. Jaiegun zehatz batzutan egiten baziran be garrantzitsuenak, esan dogun lez, Aste Santukoak ziran. Gizonek eleizako irudiak lepoan hartu eta urtero ibilbide batetik eroaten zituen; atzetik herrikoak joaten ziran, lehenengo gizonak eta gero andrak, danak be erroparik onenakaz jantzita. Bidean errezau eta kantau egiten eben.\nOstean, prozesinoren ganean Marcos Azpitarteri batutako testutxua dakargu Antxinako Berriz: Bizimodua eta ohiturak liburutik jasoa da.\n- Orduan zuk prosezinoan imajina eroaten zenduan?\nBai, San Juan eroaten genduan guk, Aste Santuko prozesinoan. Lau joaten gintzazan. Lehenengo Eguen Santu egunean Olakuetara etorten ginan eta Bariku Santu egunean komentura.\n- Eta nondik urteten eban prozesinoak?\nEleizatik, goitik behera, Olakuetan San Antoniori bueltea emon, han Pater Nosterra-edo errezau, eta Bariku Santu egunean komentuan barrura sartzen genduzan. Komentuan ja eleizkizun handia egiten zan eta gero...\n- Eta ze irudi eroaten zan?\nSan Juan, eta Ama Birjinea be eroaten eben beste batzuk, eta beste bat be bai, koko zuriak eroaten eben beste bat, kukurutxuagaz tapauta begiak-eta, goitik beherainoko erropa zuria, eta Bariku Santu egunean Kristo, kurutzetik bajatzen zana, kaxan sartuta eroaten zan. Harek, honako zuri batzuekin e, jantzita be diferentea, hareek jazteko baltza eta honako zuri batzuk.\n- Eta koko zuriak nortzuk izaten ziran?\nKokoak, San Luisak, eta gu adoradoreak. (...)\n- Eta imajina eroaten eban jentea zelan aukeratzen zan?\nIzentauta egoten ziran, borondatea daukana presentetan zan.\n- Eta zelan jantzita joaten zinien?\nBa zer zuri bat, tunika zuri bat eta gero kaputxa zuria, eta zinturea azula eta zuria eroaten zituen.\n- Eta danak bardin jantzita joaten zinien?\nGu danok igual, baina besteak ez, Ama Birjinea eroaten ebenak baltzik. Eta Kristo komentura eroaten ebenak beste jantzi bat eukien.\n- Eta gero tabernara joaten zinien?\nBai, orduan Bariku Santu egunean bijilia, eta antxoak jaten, Pedro Juanenean beti.\n- Eta prozesinoan joaten zinienean geldiunerik egiten zan?\nBai, egin behar. Kantuak eta errezuak, Olakuetarutz kotxeran be bai, markesanean, hor egoten zan etxe bat, hor jardinerua bizi zan, hantxe. Eta gero bestea Olakuetan Fonda aurrean eta gero San Antonion. Eta komentura joaten ginanean be egoten ziran euren paradak.\n- Ganera komenturako bidean kurutzeak bere badagoz ezta?\nBai via crucis-a, goizeko seiretan egiten genduzan, kurutzean errezau, via crucis, lehenengo estazinoa, bigarrena... kurutze bakotxean belauniko plantau eta errezau orazinoak.\n- Eta nor joaten zan via crucisera?\nBa asko joaten zan orduan, gura ebana, borondatea eukana.\n- Eta hori noz egiten zan?\nBariku Santuz, goizeko seiretan. Eta Eguenean egoten zan bederatzietan Ordu Santua.\n- Eta zer izaten zan hori?\nOrdu Santua izaten zan eleizan, esplikazinoa, abadeak egiten eban esplikazinoa. Eta Sakramentua zaintzen, hori Eguen gauean. Eta egoten ziran orduak ipinita, batak honenbeste denpora, besteak..., danok, egun osoan jentea egoteko eta gero arratsaldean zera zertzen zan.\n- Eta Zapatu Santuz egiten zan ospakizunik?\nZapatuan ez zan egoten zerik. Oin egoten dan moduan iluntzean ez zan egoten, zapatu normal, eta gero domekan Pazkoa.\nGerenabarrena, Maite, Kamiruaga Akaitze. Antxinako Berriz: bizimodua eta ohiturak.\nBilbao: Labayru Ikastegia; Berrizko Udala; BBK Fundazioa, 2008, 259-261 or.


Hainbat ikastaro antolatu ditu DYAk irailerako - Tolosa - Tolosaldeko ataria\nHainbat ikastaro antolatu ditu DYAk irailerako\nIrati Urdalleta 2019-08-27 12:47\nIkastaroetan parte hartzeko, 943 464 622 telefonora deitu beharko da.\nIkasturte berria hastearekin batera, Tolosarako hiru ikastaro dauzka prest DYAk. Lehenengoa, lehen sorospenei buruzko doako hitzaldi bat izango da. Irailaren 3an emango dute, 19:00etatik 21:00etara. Bertan itolarriak, zauriak, erredurak, traumatismoak, bularreko minak, isurketak, garuneko tronbosiak, konbultsioak, konorte galerak... nola artatu erakutsiko dute.\nHurrengo ekintza, irailaren 7an 17:00etatik 19:00etara izango da. Suspertze tailerra familian egingo dute eta haurrek ez dute ordaindu beharrik edukiko. Helduentzat, berriz zortzi euroko kostua izango du eta bakoitzak gehienez hiru umerekin eman dezake izena. Bihotz-geldialdi bat identifikatzen eta horren aurrean jokatzen ikasiko dute.\nIraileko azken ekintza 9an hasi eta 27an amaituko da. Lehen sorospenen ikastaroa izango da eta astelehenetik ostiralera egingo dute, 19:00etatik 21:00etara. Kasu honetan, egunerokoan aurkitu daitezkeen arriskuak landuko dituzte eta hauei nola lagundu erakutsiko dute: bihotz-biriken suspertzea, zauria, hausturak, erredurak...Gainera, hala nahi duten ikasleek Sorospen Titulua eskuratzeko aukera edukiko dute, kurtso amaieran egiten diren probak gaindituz. Matrikulatzeko 110 euro ordaindu beharko da.\nParte hartu nahi dutenek edo informazio gehiago eskuratu nahi dutenek 943 464 622 telefonora deitu dezakete edo www.DYAgipuzkoa.com webgunean sartu. Lekuak mugatuk dira Tolosako Babes Zibileko Egoitzan emango dira ikastaro guztiak.


15 Urr 2020\nOrio eta Santurtziko bulegoen irudi berriak Euskotren Ligako eta CaixaBank Koroako txapeldunak gogorarazten ditu\nAurtengo traineru denboraldia txapeldun berri batekin amaitu da, Santurtzi Transportes eta Grúas Aguado, Eusko Label Ligako lidergoan lehen aldiz CaixaBank Koroa irabaztea lortu zuena, eta Orio Arraunketa Elkartea, Euskotren Ligako bigarren txapelketa jarraian lortu zuena eta horrela arraunaren historian bere izena idazten jarraitzen duena.\nCaixaBankek, bi lehiaketen babesle nagusiak, irabazleak omendu nahi izan ditu eta, horregatik, Orioko eta Santurtziko bulegoetako fatxaden diseinua birdiseinatu du talde txapeldunen argazkiekin. Argazki hauetako protagonistak, Euskotren Ligako txapeldunak eta CaixaBank Koroaren aldeko borrokaren irabazleak bulegoetako irudi berriaren inaugurazioan izan dira.\nZaleak Orioko (Eusko Gudariak, 22) eta Santurtziko (Murrieta Etorbidea, 20) bulegoetara hurbiltzeko aukera izango dute eta txapeldunen poster bat eraman ahal izango dute.\nCaixabanken ustez, kirol-babesa komunikaziorako tresna estrategikoa da, eta erakundeak kirol-jarduerarekin balioak partekatzen ditu, hala nola lidergoa, ahalegina, gainditzea eta talde-lana. Babesletzaren bidez, finantza-erakundeak aurrerapen kulturala, soziala eta ekonomikoa sustatzen ditu, gizartearekiko konpromisoaren sorrerako balioen ildotik.\nBere bulego-sarearen bidez, CaixaBankek lotura estua du lurraldearekin, eta bezeroarekin hurbileko erakundea izateko bokazioa du. Horrek esan nahi du tokiko babesletza estrategia egokia dela eragin-lurraldean nabarmentasuna sortzeko. Hori dela eta, CaixaBankek Euskadin presentzia du Eibar, Alaves edo Baskonia bezalako taldeekin. Baina erakundearen estrategia lurraldeko kirola sustatzea eta babestea da, hala nola arraunketa traineruen ligarekin, esku pilotarena LEPMren babes nagusiarekin. Caixabankek, gaur egun, lehen mailako 16 futbol talde eta bigarren mailako 13 talde babesten ditu, 47 herri lasterketa eta, besteak beste, Plaza 3x3 CaixaBank proiektua ere babestu du.


Ameriketako Estatu Batuak: Trumpen agintaldiko unerik garrantzitsuenak\nDonald Trumpek hamaika erabaki polemiko hartu ditu Etxe Zurian izan den lau urteetan. Herrialdea zatituta utzi du, eta indarkeriak gora egin du.\nDonald Trump hauteskunde ekitaldi batean. Artxiboko argazkia: EFE\nAgintaldi bakarra egin du Donald Trumpek Ameriketako Estatu Batuetako Gobernuan, baina lau urte nahasi izan dira: herrialdea zatituta utzi du, indarkeria arrazistak gora egitea eragin du, koronabirusaren pandemia ukatu du eta hauteskundeetan iruzurra izan zela zabaldu du, besteak beste.\nPolitikagintzan inolako esperientziarik izan gabe eta bere adierazpen polemikoei esker iritsi zen errepublikano aberatsa AEBko 45. presidentea izatera. Hurrengo lerroetan bere agintaldiko unerik garrantzitsuenak laburtu ditugu:\n- Urtarrilaren 20a: 2016ko azaroan hauteskundeak irabazi ondoren, Hillary Clintonek baino ia 3 milioi boto gutxiagorekin, Donald Trumpek AEBetako presidente kargua hartu zuen. Egun horretan eta inbestidura aurreko egunetan protesta jendetsuak izan ziren kalean, Washingtongo Emakumeen Martxa barne, eta ehun pertsona baino gehiago atxilotu zituzten.\n- Urtarrilaren 25a: Trumpek Mexikoko mugan harresi bat eraikitzeko proiektua abiatu zuen. Hauteskunde kanpainan egin zuen promesarik handienetako bat izan zen. Eta ondoren etorriko ziren bere migrazio politikaren erabaki polemiko gehiago: atxilotze zentroetan kaiolatutako haurrak, hainbat herrialdetako migratzaileentzako aldi baterako babes programaren amaiera eta asilo eskatzaileak har zitzaten beste herrialde batzuen kontrako presioa areagotzea.\n- Ekainaren 1a: aldaketa klimatikoaren kontzeptuaren etsai, AEBak klimari buruzko Parisko Akordiotik aterako zirela iragarri zuen Trumpek. Argudioa: itun horrek AEBko ekonomia "desabantailan" jartzen zuela.\n- Abuztuaren 12a: Charlottesvillen (Virginia), neonazi batek arrazismoaren aurkako manifestazio batean parte hartzen ari ziren pertsona bat hil eta beste hogei bat zauritu zituen, bere ibilgailuarekin harrapatuta. Eraso arrazista horren ondotik, Trumpek gertakari horren errua "alde askorena" dela esan zuen.\n- Abenduaren 6a: Munduko buruzagiek Israel eta Palestinaren arteko gatazkan irtenbide negoziatua aldarrikatzen zutenean eta konponbidea bi Estatu sortzea izan zitekeela babesten zutenean, Trumpek Jerusalem Israelgo hiriburu gisa onartu zuen, Ekialde Hurbilean tentsioa areagotuz.\n- Maiatzaren 8a: "Akordio hau izugarria zen, alde bati bakarrik mesede egiten ziona eta inoiz sinatu behar ez zena". AEBk Iranekin, Errusiarekin, Txinarekin, Frantziarekin, Erresuma Batuarekin eta Alemaniarekin sinatutako akordio nuklearra bertan behera utziko zuela eta Iranen aurka zigorrak ezarriko zituela iragarri zuen Trumpek. “Akordio horrek alde bati bakarrik egiten dio mesede eta ez zen inoiz sinatu behar izan”, adierazi zuen.\n- Ekainaren 12a: Kim Jon Un Ipar Koreako buruzagiarekin bildu zen Trump Singapurren. Keinuz betetako goi-bilera historikoa izan zen. Urtebete geroago, Ipar eta Hego Korea arteko muga militarizatuan, bi agintariek desnuklearizazioaren inguruko elkarrizketa abiatu zuten.\n- Uztailaren 6a: AEBek 34.000 milioi dolarreko muga-zerga ezarri zien produktu txinatarrei "merkataritza praktika desleialengatik". Txinak antzeko neurri batekin erantzun zuen, gerra komertzialari hasiera emanez.\n- Uztailaren 16a: Trump Vladimir Putin Errusiako presidentearekin bildu zen Helsinkin. 2016ko hauteskundeetan Errusiak esku hartu zuela zabalduz argitaratu ziren albisteak publikoki gezurtatzeko antolatu zuten ekitaldia.\n- Urtarrilaren 23a: Juan Guaido Venezuelako Parlamentuko presidenteak bere burua presidente legitimotzat izendatu eta gutxira, Trumpek oposizioko burua aintzat hartzen zuela eta Venezuela "aukera guztiak mahai gainean" zeudela adierazi zuen.\n- Urtarrilaren 25a: Trumpek Gobernua 35 egunez itxi zuen. AEBetako historiako itxialdirik luzeena izan zen. Neurri horrek 2,1 milioi langile federaletatik 800.000 langilerengan izan zuen eragina. 35 egun horien ondotik Administrazioa berriro irekitzea onartu zuen, Mexikoko mugan harresia eraikitzeko dirurik aurreikusten ez zuen dekretua sinatuta.\n- Otsailaren 1a: Trumpek bertan behera utzi zuen Indar Nuklearren arteko Ituna, Errusiak etengabe urratu zuela argudiatuz. Biharamunean, Errusiak erabaki bera hartu zuen. Bi herrialdeetako misil nuklearrak eta konbentzionalak desagerrarazteko akordioa zen.\n- Apirilaren 18a: Errusiak 2016ko hauteskundeetan izan zuen balizko eraginaren harira, Robert Mueller fiskal bereziak egindako ikerketaren txosten zentsuratu bat argitaratu zen. Dokumentu horren arabera, ez dago frogarik Trump eta Kremlina lotzeko. Justizia Departamentuak auzia itxi zuen Trumpen aurka kargurik aurkeztu gabe.\n- Uztailaren 14a: Trumpek beste mezu arrazista bat idatzi zuen Twitterren, "brigada" bezala ezagutzen diren lau kongresista demokratak, latinoamerikarrak, musulmanak edo beltzak "herrialdetik alde egin" beharko luketela esanez.\n- Otsailaren 5a: Boterea bere mesedetan erabiltzeagatik eta Joe Biden presidentegaiari kalte egiteko Ukrainari presio egitegatik epaiketa politikoa egin zioten Trumpi. Alabaina, Senatuak -errepublikanoek zuten gehiengoa- absoluzioaren alde bozkatu zuen. "Gezurtiak eta polizia ustelak nire kontra joan dira; hau ezin zaio presidente bati inoiz gertatu", adierazi zuen biharamunean mendeku kutsuarekin.\n- Maiatzaren 25a: George Floyd afroamerikarra hil zuen polizia batek Minneapolisen (Minesota), eta, ondorioz, protesta eta istilu ugari izan ziren arrazakeria eta poliziaren indarkeria salatzeko. Trumpek protesta horien atzean "ezker erradikala" zegoela esan zuen, indarrez erantzuteko deia egin zuen eta manifestariei aurre egiteko Armada bidaltzea proposatu zuen.\n- Urriaren 2a: Koronabirusaren pandemiaren aurrean hasieratik eszeptiko agertu ostean eta hilabeteetan ekitaldi publikoetan maskara erabiltzeari eta gutxieneko prebentzio neurriak betetzeari uko egin ondoren, Trumpek positibo eman zuen covid-19aren proban. Zortzi egunez artatu zuten ospitale militar batean.\n- Azaroaren 7a: Hauteskundeak egin eta lau egunera, Joe Biden aldarrikatu zuten garaile, behin-behineko emaitzak aintzat hartuta. Trumpek iruzurra izan zela salatu zuen eta bere abokatuek hainbat estatutan demandak aurkeztu zituzten boto-zenbaketan irregulartasunak izan zirelakoan.\n- Urtarrilaren 6a: Kongresuak Biden presidente hautetsi gisa berretsi behar zuen egunean, Trumpek porrota "inoiz" ez zuela onartuko esan eta bere jarraitzaileei Kapitoliora joateko dei egin zien. Ehunka manifestari indarrez sartu ziren Kapitolioan eta gutxienez 5 hildako izan ziren.\n- Urtarrilaren 13a: Agintaldia amaitzeko zazpi egun falta zirenean, Ordezkarien Ganberak (gehiengo demokrata du) Trumpen aurkako bigarren epaiketa politikoari hasiera ematea onartu zuen, Kapitolioaren aurkako erasoa bultzatu zuela egotzita. Prozesu hori Senatura pasatuko da orain, baina erabaki bat hartzen dutenerako Trumpek presidente kargua utzita izango du.


A.1 - Gipuzkoako toki erakundeak - Eskola kiroleko tokiko programak - egoitza\nA.1 - Gipuzkoako toki erakundeak - Eskola kiroleko tokiko programak\nGipuzkoako toki erakundeei lehia bidez dirulaguntzak emateko oinarriak jartzea, 2019-2020 ikasturtean egiten diren eskola kiroleko tokiko programak eta udalerri txikietan kirol programak ezarri eta gara ditzaten.\nZehazki, diruz lagundu ahal izango dira lerro honen bidez, ondoren aipatzen diren kontzeptuak, betiere, eranskin honen 4. oinarrian adierazitako baldintza eta irizpideak betetzen badituzte.\nA.1.a) Eskola kiroleko tokiko programak gauzatzea.\nA.1.b) Aurrebenjamin kategoriako ikasleentzako eskola kiroleko programako jarduketa berriak ezartzea.\nA.1.c) Eskola kiroleko begiraleak erregularizatzea.\nGipuzkoako toki erakundeak.\nBigarren oinarri arautzaile orokorrean adierazitakoak eta dagokion Eranskinaren bigarren oinarri espezifikoan adierazitakoak.\nDirulaguntza hauen bigarren eta hirugarren oinarri orokorretan adierazitako agiriak.\nEta oinarri espezifikoetan, dirulaguntza honi dagokion Eranskinaren, hirugarren oinarrian adierazitako agiriak.\n- A1A inprimakia (abian den denboraldiko jarduera plan orokorra, eta denboraldiko diru sarreren eta gastuen aurrekontu xehatua).\n- A1B inprimakia, udalerrian JOLASHEZI programa egiten duten taldeei buruzkoa.\n- A1C inprimakia, 2019-2020 ikasturtean zehar arauek ezarritako lan baldintzak betetzen dituzten eskola kiroleko begiraleei buruzkoa.\n- Kontzeptu hori dela eta egindako gastua egiaztatzen duten agiriak, TC2, zerbitzuen faktura, edo entitate kontratatzailaren ziurtagiria aurkeztuta.\nEskaera ezetsitzat jotzen da.\nDeialdiaren ebazpena Gipuzkoako Aldizkari Ofizialean argitaratuko da. Argitalpen horrek banakako jakinarazpena ordeztuko du eta jakinarazpena egintzat joko da eta lege ondorioak izango ditu ebazpena argitaratu eta biharamunetik.\nLeire Orbegozo 943 112497 / e-mail: kirolak@gipuzkoa.eus


Mastodon.eus sare sozial berria | Kontaizu\nMastodon.eus sare sozial berria\n2018, Abendua 17\nMastodon.eus euskararen eta euskal kulturaren komunitatearentzat sortutako Mastodon sare sozialeko euskarazko instantzia da. Sare sozial globalen parean, software libreko tresna batek aukera berriak ireki dizkigu.\nNahi duenak, bere instantzia propioa sor dezake, eta, aldi berean, beste batzuekin komunikatu. Orain, euskarazko nodo berri bat daukagu gurean.\nEz dago bakarrik. Gertu mastodon.jalgi.eus eta orokorragoa mastodon.social beste instantzia edo komunitate batzuk ere badaude. Federazioari esker, berdin du zein instantziatik egon, beste erabiltzaileak jarraitu daitezkeela horrela. Bi milioi erabiltzaile inguru biltzen dira, fedibertso, federazioan oinarritutako sare sozial hauetan.\nIzen arraro asko aipatu ditugu dagoeneko, goazen horietako batzuk argitzea. Informazio zehatzagoa kaixo.mastodon.eus webgunean topa badezakezue ere, hemen horren laburpentxo bat.\nFederazioa: Federazioa deszentralizazio mota bat da. Sare sozial zentralizatuetan (Twitter, Facebook...) instantzia bakarra egoten da. Mastodonen kasuan hori ez da horrela, elkarren artean federatutako hainbat instantzia baitaude.\nInstantzia: Federazioaren parte den zerbitzari bakoitzari instantzia esaten zaio. Instantzia bakoitzak bere arau propioak ditu. Elkarren artean konektatutako milaka instantzia daude. Batzuk erabilera orokorrekoak dira, beste batzuk hizkuntz komunitate baten inguruan sortuak, badira gai edo afizio baten inguruan sortutakoak ere. Edozein kasutan, lasai, elkarren artean federatuta daudenez beste instantzietako erabiltzaileak jarraitu eta haiekin komunikatzeko aukera izango duzu eta. Nahi izanez gero kontu bat baino gehiago sor ditzakezu instantzia desberdinetan.\nFedibertsoa: Fedibertsoa bateragarriak diren sare sozialen unibertso federatua da. Sare sozial horiek (Mastodon, GNU social, Friendica, Hubzilla, Diaspora, Peertube...) desberdinak izan arren elkarrekin komunikatzeko gai dira. Mastodonen instantzia desberdinetako jendea jarraitu dezakezun bezala, posible da fedibertsoko beste sare sozialetako erabiltzaileak jarraitu eta beraiekin elkarrekintzak izatea.\nErabiltzeko webgunera zuzenean sartu eta kontu bat sortzerik ez da egin behar. Hortik aurrera hasten da abentura. Zutabe ezberdinak berezituko dituzu bertan, lehena zuk jarraitzen dituzun erabiltzailearena da, bere ondoan instantzia horretan (zure komunitatean) dauden erabiltzaileen instantzia ikusiko duzu eta azkenik federatutako erabiltzaileen berri ematen duena.\nAzken hau beharbada ulertzen zailagoa da; goazen apur bat gehiago azaltzera. Erabiltzaile bakoitzak nahi duen pertsonak jarrai ditzake, izan instantzia berekoak edo kanpokoak. Bada, azken zerrenda honek, gure instantziako edozein erabiltzailek jarraitutako kanpoko erabiltzaileen mezuak kanpokoak (edo tut-ak, horrela esaten baitzaio Mastodon sarean) erakutsiko dizkigu.\nZaila den sentsazioa izan dezakezu, baina gero bere horretan sare soziala benetan erraza eta erabilgarria da. Webguneaz gain, sakelakoentzako aplikazioak ere eskuragarri daude erabiltzeko. Horien artean bi, Tusky eta Mastalab, biak Android gailuentzako erabilgarri eta euskaraz.\nAurkezpen moduan Mastodon.eus sustatzaile taldeak, bideotxo bat ere egin du eta baita lehen pausoak ematen hasteko tutorial txiki bat ere. Merezi du probatzea, animatu!


Munduko Poesia Kaierak 27\n[itsasertzean genuen lorategia]\nBere lanarekin bakarrik\nSonanbuloa eta bestea\nPireoko atxilotuak lekualdatze sailean\n12 poema Kavafisentzat\nArgos, Odiseoren zakurra\n18 kopla aberri mingotsari\nEngaiamendua izaten da Yannis Ritsos poetaz ari garela sekula faltatzen ez den hitza. Egokitu zitzaion mundua eta haren aurrean hartu zuen jarrera kontuan izanik, harritzekoa ere ez da. Greziako alderdi komunistako kide izanik, Ioannis Metaxas jeneralaren 1936ko estatu kolpearen ondotik, Ritsos bera eta bere obra esetsiak izan ziren. Ez zen hura izan, baina, Greziako Gobernuak jazarri zuen garai bakarra; hiru hamarkada geroago ere, jada poeta aski laudatua zela, Koronelen Diktadura deitutakoaren errepresioa pairatu zuen: kartzelaldiak, etxe barruko arrastatzeak...\nRitsosen obran, bada, gorabehera makur horien eragina agerikoa da, hala esplizituki auzi politikoak agertzen direlako, nola, zentsura ekidin nahian, errepresio garai batzuetan beste bide poetiko kriptikoagoak hartu zituelako. Lehenengoetako adibide behinenetakoa dugu Epitafio izenekoa. Metaxasen gobernuaren kontrako ikasle-manifestaldi batean zenbait gazte hil zituen Poliziak eta haietako baten amaren argazkia —semearen gorpua besotan zuela— zabaldu zen komunikabideetan hurrengo egunetan. Argazki hark bultzatuta idatzi zuen gerora bere poema ezagunenetakoa bilakatuko zena. Konpromiso politiko komunista hura gorabehera, eta nahiz eta XX. mendearen azken laurdenean molde horretako poesiaren sonak behera egin zuen poesia-kanonean, nazioarteko ospea eskuratu zuen. Ez alferrik, Greziako poeta moderno handienen artean kokatu ohi du kritikak. Euskaraz apenas genuen itzulirik orain arte haren lanik, Koldo Izagirrek eta Iñigo Aranbarrik itzulitako zenbait poemaz landa, eta orain haren ibilbide osoa hartzen duen antologia aurkezten digu Joannes Jauregik grezieratik zuzenean euskaratuta.\nObra oparoa ondu zuen Ritsosek, entseatu zituen neurri eta forma poetikoei dagokienez nahiz baliatu zituen poesia-genero ezberdinei dagokienez: lirika, bakarrizketa dramatikoak, poema epikoak... 1966an argitaratu zuen Romiosine Greziako ereserki nazional ezkutua bilakatu zen Koronelen Diktaduraren pean debekaturik geratu zenean. Izan ere, Epitafiorekin eta Udaberriko sinfoniarekin egin bezala, kanturako moldatu zuen Mikis Theodorakis musikariak, eta halaxe zabaldu zen berehala publikoaren artean diktaduraren kontrako kantu gisa.\nArestian aipatutako obra zabal horrek bestelako ezaugarriak ere gordetzen ditu, hala nola, aro mitologikotzat ezagutzen den aldia, zeinetan tradizio greziar klasikoaren arrastoa nabaria den. Horren adibide genuke Lehen plazera, tradizioa eta lekua artez uztartzen dituena. Izan ere, paisaia mediterraneoek ere presentzia handia dute Ritsosen poemetan —Romiosine bertan urrutira joan gabe—, eta harekin loturiko sinboloak —olibondoak esaterako— errepikariak izaten dira. Poeta liriko onenen antzera irudi eder askoak ontzeko gai baitzen Ritsos: “Egunsentiak hatzekin biltzen dizu arima, zigarreta bat balitz bezala, / buruz gora etzanda erre dezazun / ezkerreko eskua gau izarratuan bustiz”.\n1909an jaio zen Monemvasia-n eta 1990ean hil. XX. mendearen testigu aparta izan zen, lehen aipaturiko gorabehera politikoez aparte, II. Mundu Gerran Nazio Askapenerako Frontearekin borrokatu baitzen nazien kontra. 1956an eskuratu zuen lehen literatura sari handia, Greziako Poesia Sari Nazionala. 1977an Lenin saria eman zioten, eta Nobel sarirako kinieletan urte luzez egon bazen ere, azkenean gaberik geratu zen, beste poeta eta idazle handi asko bezalaxe, bestalde.


Topaketak ikasturtea hasteko - bizkaie.biz\nBertsotan II.urtea // 34. zenbakia - 2003ko irailaren 15a\nZapatuko lanak amaituta eta gauean bertso-parrandeari bere lekua egin ostean, domeka goizez bertso-eskoletako irakasleak Xenpelar Dokumentu Zentrura joango dira bisitan. Bertan bildutako materialaren barri jasoko dabe, baita beronen antolaketa eta erabilpen sistemearen nondik norakoak ezagutu. Bisita honen helburua Dokumentu Zentrua bertso-eskoletako eragileei ezagutzera emotea da eta, bide batez, eskolako jardunean euki leiken erabilgarritasuna aztertzea.\nBertan ezagutuko dabe ganera Bertso-Eskolen Datu-Basea, aurten sortua eta 2001-2002 ikasturtetik aurrerako datuak jasoten dauzana. Bertso-eskolen zerrendea eguneratzeko eta ikasle zein irakasleen ibilbidea jarraitzeko lehenengo ahalegina dogu datu-basea. Igazko ikasturteko datuak be ezagutzera emongo dira bisitan, eta hemen aurreratu geinkez datu nagusienak: igaz 75 bat eskola aritu ziran, 120 bat talde, 100 irakasle inguru eta 1000 ikasletik gora. Kontuan hartzeko moduko datuak dira, azken urteetan sendotzen doazen zenbakiak izanda, bertsolaritzearen geroa ziurtatzen dabelako.\nAurten, igazko parte-hartze mailari eustea espero da. Ehundik gora arduradun eta irakasleri egin jako konbitea eta irakasle guztiak gaztetxoakaz lan egingo ez badabe be, guztientzat lagungarria izan leitekeela uste dabe Transmisino Taldekoak, baita epe laburrean irakasle zereginetan hasi leitekezan bertsolari eta bertsozale gazteentzat be. Urnietan daukie zitea, IV. Bertso-Eskolen Topaketan, irailaren 20 eta 21ean .\nUrte barri on. Bai. Egia esan, irailean hasten dogu urte barria, beharra, ikasketak, asmoak, amesak, gehienak urte sasoi honetan barrizten doguz. Ikasturteak denporalizetan dau gure bizimodua. Plan barriak ezagutarazoteko sasoia ei da eta bertso-eskolen ikasturtea hasteko, Euskal Herriko Bertsozale Elkarteak aurkeztu dau berea: IV. Bertso-Eskolen Topaketea.\nIgazko Topaketea abiapuntu\nIrailaren 20 eta 21eko asteburuan alkartuko dira bertso-eskoletako irakasle eta arduradunak Urnietako Salesianoen aterpetxean. Aurtengoa, igazkoaren jarraipen moduan ulertu leiteke, data bardinak errepikau ez eze, orduko balorazinoetatik sortu diralako aurtengo helburuak eta egitaraua. Orain urtebete, Seguran, 50 bat laguneko partaidetza aberatsagaz, bertso-eskoletan zer eta zelan lantzen dan aztertu ostean, Bertsozale Elkarteko Transmisino Taldeak Bertso-Eskoletarako Lan-Gida banatu eban irakasleen artean. Gida horretan, bertso-eskolan emon leitekezan edukiak sailkatu eta berauek lantzeko zenbait ariketa eta baliabide proposatzen dira, metodologia zehatzik deskribiduten ez bada be. Tresna lagungarria da, baina argi geratu zan igaz adin eta maila ezbardinak kontuan hartuz lan sakonagoa eskatzen dauela ahalegin honek.\nLan-ildoak zehazteaz ganera, ondorio interesgarriak atara ziran igazko topaketan. Batetik, hasi gara bertso-eskoletan esparru pedagogikoa eta antolaketa esparrua bereizten eta bide batez, curriculum, plangintza eta programazinoa moduko kontzeptuei bildurra galtzen; bertso-eskolako jardunean integrau beharrekoak dirala jaubetu gara. Bestetik, Topaketea bere lekua finkatzen hasi da, bertso-eskolen jardunean lagungarri izan leitekezan ondorioak atarateko mintegi lez eta eragileen elkargune lez.\nHelburuak eta programazinoa\nAbiapuntu horregaz, errez euki dau Transmisino Taldeak aurtengoak antolatzeko. Bertso-eskoletako irakasleek elkargune hau eta bertotik bere jardunerako atara leiken prestakuntzea baloretan dabe eta asmo horregaz dator IV. Bertso-Eskolen Topaketea. Bi dira aurten jarritako helburuak: ikasturte bateko programazinoa lantzea eta bertso-eskoletako arduradun eta irakasleei Xenpelar Dokumentu Zentroa ezagutzera emotea. Aurten, 12-14 urteko ikasleakaz lantzeko programazinoak egingo dira, mailaren arabera beti be, hastapeneko maila, ertaina eta bat-batekoa bereiztuta. Lehen egunak beteko dau asmo hau. Baina Euskal Herriko bertso-eskoletako irakasleak taldeka lanean imini aurretik, mahainguru bategaz hasiko da Topaketea: Jon Lopategi, Pello Esnal eta Oihane Perea irakasleek adin horretako gazteakaz daukien esperientzia eta erabilten daben metodologiaz berba egingo dabe.\nTeoriatik praktikara pasauko dira gero. Programazinoak egiteko kontuan hartu beharko dira bertso-eskolearen kokagunea, taldearen bertsozaletasuna eta maila eta, horreen arabera jarritako helburuek baldintzauko dabe gure programazinoa. Hor zehaztuko dira, helburuez ganera, langai izango diran edukiak, erabiliko diran metodologia eta baliabideak, denporalizazinoa eta ebaluaketea.\nOihane Perea gazteiztarra


Efemeridea. Dolores Ibarruri, Pasionaria, 1895eko abenduaren 9an jaio zen Gallartan - Euskonews\nGurasoak eta baita gainontzeko sendia guztia ere meatzariak izan ziren. Hamabost urterekin eskola utzi eta, maisutza ikasteko bere gogoaren aurka, lanean hasi beharra besterik ez du, lehendabizi jostun tailer baten eta geroago etxeko lanetan.\nHogei urterekin Julian Ruiz meatzari sozialistarekin ezkontzen da eta izango den bere bizitzaren aro berriari aurre eginez, Somorrostrora bizi izatera doa.\n1919an, bere gizona atxilotua den iraultza-greban zehar meatze-lurraldeko lidergoa eskuratzen du.\nHogeita hiru urterekin “El Minero Vizcaino”-n idazten hasten da, Aste Santua izanagatik Pasionaria izengoitia erabiliz. 1919an errusiar iraultzagatik biziki txundituta, 1923an Alderdi Komunistaren sortzaile izango den talde tertzeristari atxikitzen zaio. Urte bat geroago Bizkaiko AK-ren Probintzia Batzordekide izendatua izango da eta baita AK-ren I Bizkaiko ordezkaria ere, alderdiko emakume eta asaldatzaile ikaragarri bezala ezagutzera emango da. Bere sendia bizitza latza izango da; izan zituen sei semetatik lau, urte gutxirekin hil ziren, Amaika eta Rubenek bakarrik aurrera eginaz, azken hau Espainian V Errejimenduarekin borrokatu ondoren Stalingradoko gudan alemanen aurka gudukatuz hil behar izatera bideratua egonaz.\nUrte bi geroago, EAK-ren Iruñeko Hitzaldira ordezkari lez joango da eta Batzorde Nagusiko kide izendatua izango da. Monarkia erortzean, mitinetan eta baita hauteskunde-kanpaina eta greba-jardunaldietan ere parte hartuko du Mundo Obrero-n idazten hasiz. 1931ko azaroan Madrilera bizi izatera doa. Lehenbiziko aldiz atxilotua da —Somera kaleko atentatuan nahasia da— Madrilen espetxeratua izanez eta gero Larrinagan. Abenduan Konstituzio errepublikarraren aldarrikapenaren ondoren atxilotutako komunista eta anarkistak askatu ez izanagatik protesta adierazgarri bezala gose greban agertuko da. Aste beteko askatasun aldia izan ezik, 1933ko urtarrilera arte espetxean egon zen. Urte hau Pasionariaren jarduera handi baten urte-hasiera izango da. Pro Infancia Obrera eta Agrupación de Mujeres Antifascistas —Victoria Kent, Matilde Huici, Irene Falcón, Luisa Álvarez del Vayo, etab.— antolatuko du, gudan zehar zeregin garrantzitsua betetzera etorriz.\n1942an, figura mitiko eta ohoratua izanez norberaren ohizkanpoko laztasunagatik eta sobietar ortodoxiari irmo eusteagatik nabarmendutako Jose Diaz hiltzean EAK-ko idazkari nagusi izendatua da, Nazio Batasun Antifrankistaren agiria izenpetuz.


Foru museo eta ondareguneek Monumentu eta Leku Historikoen Nazioarteko Eguna ospatuko dute ibilbide bereziak antolatuz - Área de prensa - Bizkaia.eus\nForu museo eta ondareguneek Monumentu eta Leku Historikoen Nazioarteko Eguna ospatuko dute ibilbide bereziak antolatuz\n2017(e)ko apirilaren 16(a) 11:30\nBeste urte batez Bizkaiak bat egingo du ekimenarekin, guztientzako jarduera askotarikoak eta doakoak antolatuz Arkeologi Museoan, Santimamiñen, La Encartada Fabrika-Museoan eta El Pobaleko Burdinolan. Apirilaren 18an Monumentu eta Leku Historikoen Eguna ospatuko da, mundu osoko herrialdeek antolatutako ekintza kultural bat, kultura ondarearen askotarikotasunaz jabe gaitezen sustatzea helburu duena.\nMonumentuen Eguneko ekimena\nForu museo eta ondareguneek Monumentu eta Leku Historikoen Nazioarteko Eguna ospatuko dute plan berezien bitartez. Arkeologi Museoan ibilbide arkeologikoa programatu dute apirilaren 22rako (larunbata), Arkeologi Museoa eta Santimamiñeko koba lotuko dituena. Ibilbidea goizeko hamarretan hasiko da museoan: bisita gidatua egingo da "Museoaren hondoan" aldi baterako erakusketara, bertan baitago ikusgai Lezikako koban, Santimamiñeko baselizaren azpian, aurkitutako errinozeronte iletsuaren pelbis hezurra, eta biltegietara, indusketetako materialak ikustera. Santimamiñen jada, eguerdiko hamabietan Santimamiñeko kobako ataria eta kobaren kopia birtuala bisitatuko dira. Aurreikusita dago 13:30ean itzultzea Bilbora. Argibide gehiago eskatu eta erreserbak egin daitezke 94 404 09 90 telefonoan eta Arkeologi Museoko helbidean.\nLa Encartada Fabrika-Museoak antolatuta, apirilaren 18an, 12:00etatik aurrera, doako bisita gidatua egingo da muinora, hirigune historikora eta fabrikara. Gainera, bi igandetan, apirilaren 23an eta 30ean, Balmasedak ospakizunarekin bat egingo du "Balmaseda Monumentala" ibilbidea eskainiz: autobusa eta gidaria egongo dira Bilbotik, eta fabrika-museoa, Balmasedako hirigune historiko eta monumentala eta hiribilduko gaztelua bisitatuko dira. Autobusa 09:30ean irtengo da Bilbotik, San Nikolaseko bus geralekutik. Itzulera 15:00 inguruan izango da, San Nikolaseko geralekura bertara. Erreserbetarako helbidea La Encartada Museoko emaila. Ibilbide horiek pertsonako 8 euro kostako dira eta ezinbestekoa da aldez aurretik erreserba egitea.\nMuskizen, El Pobaleko Burdinolak gabiaren erakustaldi berezia eskainiko du, bisita gidatuarekin batera, hilaren 18an eta 20an, 12:00etan. Bestalde, hilaren 22an (larunbata) argazkigintzako masterclass familia-lantegia egingo da, Xabier Armendariz argazkilariak gidatuta, 11:00etatik aurrera, 8-12 urte bitarteko umeentzat.\nGainera, burdinolak "Erdi Arorako bidaia" antolatu du apirilaren 23rako eta 30erako: bisita gidatuak egingo dira Muskizen bertan dagoen Muñatoizko gaztelura, 11:00etan eta 12:30ean. Jarduera guztiak doakoak izango dira baina erreserba egin behar da 629 271 516 telefonora deituta edo mezu elektronikoa bidalita El Pobal Museoko helbidera.


Zaldibiko neska dantzariak orain dela hirurogei urte baino gehiago\nFolklorezale haundi haren omenez Zaldibiako hainbat aiton-amoa jardun dantzan\nEl Diario Vasco, 4 de Junio de 1995\nMaiatzaren azken hamabostaldian hainbat ekitaldi izan da Zaldibian Juan Ignazio Iztuetaren omenez. Besteak beste, maiatzaren 21.ean, omen egun nagusian , herriko hainbat dantzari taldek eskaini zigun ikuskizun jator eta miresgarriaren berri eman nahi genizueke. Ikustekoa zen, batez ere, aitona eta amona haiek eskaini ziguten dantza saia, herriko plaza osoa begira zutela. Are miragarriagoa hauetako zenbait laurogei urtetik gertu dabilela jakinik. Iztueta maisu handiarengandik datorren sokak etenik izan dezan, gaztetan ikasitakoa denen bistan jarri nahi izan zuten.\nLehenengo eta behin, gizonezkoen jardunaldia izan genuen, Aurreskua dantzatu zutelarik. Txalo luze eta hunkigarriak jaso zituzten amaieran. Norbaitena ahazteko arrisku eta guzti ere eman ditzagun partaideen izenak:\nMatias Mendizabal, Jose Erauskin , Hilario Nazabal Santi Etxeberria, Julian Arrese, Felipe Erauskin , Jose Arrese, Mikel Arrese eta Jose Ramon Irastortzak\nosatzen zuten gizonezkoen taldea.\nSegidan bost emakumezko plazaratu ziren, gazte denbora gogoratuz, dantzari-jantzi eta guzti. Merzedes Arruabarrena, Maria eta Dolores Etxeberria, Maria Irastorza eta Dominika Eskisabel ziren. Sagar-dantza eskaini ziguten . Ikusi egin behar zen hirurogeita hamarna urtetik gora dauden amona gazte hauek oraindik ere dantza nola egiten duten. Gizonezkoek bezalaxe, hauek ere txalo zaparrada izugarria jaso zuten, eta ez dakit malkoren bat edo bestek ez ote zion norbaiti ihes egin.\nOndoren, hogeita hamabosna urte inguruko emakumezko talde atera zen dantzara. Nahiz eta urte batzuk eraman dantzariak egin gabe, bikain portatu ziren hauek ere , txit dantza ederrak eskainiz. Marijo Garmendia, Marijo Beloki, Maribi Garmendia, Maria Rosario Arrezubieta, Kristina Irastorza, Marijo Etxeberria, Karmen Laguardia eta Arrate eta Begoña Mendizabalek osatzen zuten taldea.\nDantzarien jarduna amaitzeko, gaur egungo Iztueta taldeak jardun zuen . Idoia zuzendaritzapean, dotore egin zuten dantza, baita haur txiki askoak ere, nolako ausardia eta iaiotasuna duten garbi erakutsiz eta Iztueta handiak segida baduela eta hark hasitako katea oraindik ez dela hautsi azalduz.


2004ko urtarrileko uholdeak - Wikipedia, entziklopedia askea.\n2004ko urtarrileko uholdeak\n2004ko urtarrileko uholdeak urtarrilaren 24ean gertatu ziren Euskal Herriko hainbat lekutan, batez ere Gipuzkoan eta gutxiago Bizkaian.\n1 Egoeraren azalpena\nEgoeraren azalpena[aldatu | aldatu iturburu kodea]\nUrtarrilaren 23ko berezitasuna ziren, bere gunea 1015 mb-ekin Iberiar Penintsulan kokatuta zuen Azoreetako antizikloia eta Britainiar uharteen ipar-mendebaldean kokatuta zegoen depresio oso sakona. Bi sistema bariko hauen artean sortutako ipar-mendebaldeko korronteak, bi fronte ia geldikor igarotzen utzi zituen: fronte hotz bat eta bero bat.\nFronte hauei lotutako hodeitza oso poliki hedatzen joan eta prezipitazio ahul-ertainak utzi zituen. Goiko geruzetan egoera egonkorra zen, azalean zegoenaren antzera, ipar-mendebaldeko fluxu ez oso biziarekin. Euriak, batez ere Kantauri isurialdean izan zuen eragina, bereziki Gipuzkoako ekialdean. Bildutako euriak, gainera, urtarrilaren 18tik aurrera metatutako elurra urtu zuen.\nIbaietako ur-maila asko igo zen, batez ere Gipuzkoako arro batzuetan: Urumean, Orian eta Leitzaranen. Urumea ibaia bere bidetik irten eta arazo larriak eragin zituen Hernanitik behera. Esanguratsua izan zen, Ereñozuko estazioan ibaia 3,13 m-ra heldu zela, ordura arte neurtutako mailarik altuena. Urtarrilaren 23an eta 24an pilatutako prezipitazio kopuruak, 80 mmak gainditu zituen Kantauri isurialdeko leku askotan.\nPrezipitazioa urtarrilaren 23an eta 24an\n↑ http://www.euskalmet.euskadi.net/s07-5853x/eu/contenidos/informacion/cli_2004/eu_10779/adjuntos/capitulo07b.pdf Euskalmet


Instapaper-en alternatibak Gadgeten berriak\nDatuen Babeserako Europako Erregelamendu Orokorrak (RGPD) berria, maiatzaren 25ean indarrean sartuko dena, amaieraren hasiera izan da zerbitzu ugari eskaintzen dituztenentzat. beren zerbitzuak Europan eskaini zituzten. Asko dira denbora falta edo araudi hau bete ezin izanagatik kontinente zaharrean zerbitzuak emateari utzi dioten enpresa edo zerbitzuak.\nInstapaper, gero lineaz kanpo irakurtzeko artikuluak gordetzeko zerbitzuetako bat, azkena izan da Europan zerbitzuak eskaintzeari uzten diola iragarri duena, hau da, erabiltzaileek zerbitzu hau eskaini zigun papera ordezkatzen duten alternatibak aurkitzeko oso denbora gutxi izan du. Hemen erakusten dizugu Instapaper alternatibarik onenak.\nArtikulu honetan erakusten dizkizugun alternatiba guztiak gure smartphone edo tabletatik erabiltzeko diseinatuta daude eta edozein gailu, mugikor edo mahaigainetik gordetako edukia kontsultatzeko aukera ematen digute. Ordenagailuetarako Instapaper-en alternatiba ugari dago, baina jende askok bilatzen duena da geroago irakurtzeko datuak gorde ahal izatea non dauden kontuan hartu gabe; beraz, mugikorretarako aplikazioetan oinarritzen gara.\nGaur egun arte, zerbitzu mota bakarra Irakurri geroagoInstapaper-ek parte zuen Pocket da, beste handia baita Irakurgarritasuna ere duela urte pare bat zerbitzatzeari utzi zion. Modu honetan, Pocket bihurtu da, nahi gabe, gaur egun merkatuan dagoen aplikazio bakarra. Pocket iOS eta Android-en eskuragarri dago eta sistema eragileetako luzapenak eta mahaigaineko arakatzaile guztietako luzapenak eskaintzen dizkigu zerbitzu horretan zuzenean gorde nahi dugun edukia bidali ahal izateko.\nPoltsikoa guztiz doakoa da biltegiratze mugarik gabe, baina eskaintzen dizkiguten plus funtzioak baliatu nahi baditugu, hala nola orria desagertu eta zenbait funtzio gehiago gordetzen baditugu beren zerbitzarietan gordetzen ditugun artikulu guztiak biltegiratzea, checkout-a egin behar dugu. Baina kasu oso bereziak dira, gehienok benetan erabiliko ez ditugunak.\nPoltsikoa: gorde istorioak geroagodoan\nFeedly RSS kudeatzailea ere baimentzen diguna da gorde nahi ditugun artikulu guztiak aplikazioaren bidez gorde gero irakurtzeko, lan bat egiteko ... Zerbitzu mota hau gustuko duten gai guztien berri izateko aukeratutako erabiltzaileetako bat bazara, Feedly oso aukera ona da. Gainera, guztiz doan erabil dezakegu eskaintzen digun harpidetza erabili beharrik izan gabe.\nFeedly - Smart News Readerdoan\nTwitter aplikazio ofizialak gero irakurtzeko artikuluak gordetzeko aukera ematen digu, betiere zure informazio iturria Twitter bada. Hilabete batzuk daramatzan funtzio honek aukera ematen digu gorde estekak zuzenean tweetetik denbora dugunean edo informazio hori kontsultatu behar dugunean irakurri ahal izateko.\nTweets geroago irakurtzeko estekekin gordetzeko, txio gainean klik egin behar dugu xehetasun guztiak erakutsi ahal izateko. Jarraian, beheko eskuineko izkinan dagoen goiko datan klik egingo dugu eta Gordetako elementuei Gehitu txioa hautatuko dugu. Gordetako elementuak atzitzeko, gure erabiltzaile izenean klik egitea besterik ez dugu eta atzitu Gordetako elementuak.\nInstapaper erabiltzailea izanik, azkar hasi behar izan nuen idazteko edo dokumentatzeko interesatzen zaizkidan webguneen esteka guztiak gordetzeko eta horrela nahi dudanean kontsultatzeko aukera ematen duen aplikazio / zerbitzu bat bilatzen. OneNote-k non pad-ak sortzeko aukera ematen digu gorde ezazu gehien interesatzen zaigun informazioa. Gainera, gorde nahi dugun edukia zuzenean sailkatzeko karpetak sortzeko aukera ematen digu.\nOneNote doan eskuragarri dago iOS eta Android-en bertan informatzeko erabili ohi dugun aplikazioko edukia gordetzeko luzapena eskaintzen digu. Gainera, merkatuan dauden arakatzaile guztientzako luzapena eskaintzen digu. OneNote erabili ahal izateko baldintza bakarra Outlook kontu bat izatea da, Hotmail ... Guk gordetzen dugun dokumentazio guztia OneDrive kontuan gordeko dugu.\nBere funtzio nagusia artikuluak gordetzea ez bada ere, Trello aldizka erabiltzen badugu gure burua antolatzeko, zerbitzu hau ere baliteke ahal dugunean irakurtzeko edukia gordetzeko balio digu. Arazoa da estekak bakarrik gordetzen dituela, ez da web orrialdeak erakusten duen edukia deskargatzeaz arduratuko, beraz ez da aukera aproposa guztiontzat.\nOharra Evernote erraldoia ere bada aukera bikaina gero irakurtzeko edukia gordetzeko orduan. Gainera, pertsonalizazio aukera ugariei esker, edukia nahi dugunean eta noiz sailkatu dezakegu. Evernote iOS eta Android zerbitzuetarako dago eskuragarri. Bi sistema eragileentzako eta mahaigaineko arakatzaile guztietarako luzapenak ditu eta horrek edozein egoeratan erabiltzea asko errazten du.\nEvernote-ren doako bertsioa erabiltzaile askorentzako irtenbide ezin hobea dela egia den arren, zerbitzu mota honen erabiltzaile intentsiboak bagara, agian oso txikiak gara eta kutxazainarengana joan eta gure beharretara ondoen egokitzen den hileko harpidetza kontratatu behar dugu.\nNormalean zure terminalean gordetzen dituzun esteka kopurua bada, ez da oso altua eta Google-k eskaintzen dituen zerbitzu gehienak erabiltzen dituzu, Google aplikazioa alternatiba ona da. Google Keep-i esker geroago irakurtzeko estekak ez ezik, zerrendak ere sor ditzakegu argazkiak eta audioak gehitzeko. Biltegiratutako edukia sailkatzean, Google Keep-ek kolore ezarpen desberdinak erabiltzeko aukera ematen digu.\nGoogle Keep: oharrak eta zerrendakdoan\nGero denbora dugunean artikuluak irakurtzeko beharra oso altua ez bada, Telegram mezularitza plataformak eskaintzen duen irtenbidea irtenbide bideragarria izan daiteke. Telegramak baimentzen digu bidali gure buruari edozein motatako edukia izan irudiak, bideoak, fitxategiak, baita estekak ere. Horrela, edukia ordenagailura transferitu nahi badugu, oso erraz eta azkar egin dezakegu telefonoa konektatu beharrik izan gabe. Gure buruari bidaltzen dizkiogun fitxategiak txatean gordetzen dira Gordetako mezuak.\nModu berean, kontsultatu nahi ditugun web orriak lasaiago bidaltzeko ere erabil dezakegu. aplikazio berri bat deskargatu beharrik izan gabe Helburu bakarra geroago irakurtzeko artikuluak gordetzea izango den gure gailuan. Irtenbide hau bideragarria da, betiere Telegram erabiltzen baduzu. Hala ez bada, hori egiteko falta zitzaizun bultzada izan daiteke.\nArtikuluaren bide osoa: Gadgeten berriak » General » software » Instapaper-en alternatibarik onenak, orain Europan lan egiteari utzi dionean